Diari Oficial de la Generalitat Valenciana


Sumari del DOGV 8216, del 19-01-2018 (2018/520)

DECRET 2/2018, de 12 de gener, del Consell, pel qual es regulen les entitats esportives de la Comunitat Valenciana.
-------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/01/12/2/dof/vci/html**

### Dades del document

Número de DOGV
:   8216

Data del DOGV
:   19-01-2018

Secció del DOGV
:   I. DISPOSICIONS GENERALS

Número del document
:   2018/520


Data del document
:   12-01-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

DECRET 2/2018, de 12 de gener, del Consell, pel qual es regulen les entitats esportives de la Comunitat Valenciana. [2018/520]  
Índex  
Preàmbul  
Títol I. Disposicions generals  
Capítol I. Objecte i règim jurídic  
Article 1. Objecte  
Article 2. Règim jurídic  
Article 3. Inscripció  
Article 4. Classes  
Article 5. Responsabilitats de les entitats esportives en competicions i activitats esportives  
Article 6. Codi de bon govern de les entitats esportives  
Capítol II. Respecte als valors democràtics  
Secció 1a. Igualtat de dones i hòmens  
Article 7. Programes esportius i plans d'acció positiva  
Article 8. Igualtat en òrgans de representació i govern de les entitats esportives  
Article 9. Reconeixement de polítiques d'igualtat en l'esport  
Secció 2a. Altres valors  
Article 10. No-discriminació  
Article 11. Esport adaptat I inclusiu  
Article 12. Ús del valencià  
Títol II. Clubs esportius  
Capítol I. Disposicions generals  
Article 13. Concepte  
Article 14. Constitució  
Article 15. Contingut dels estatuts  
Article 16. Obligacions federatives dels clubs  
Article 17. Causes d'extinció  
Capítol II. Règim orgànic  
Article 18. Òrgans de govern i representació  
Article 19. Assemblea general  
Article 20. Competències de l'assemblea general  
Article 21. Convocatòria  
Article 22. Quòrum i adopció d'acords  
Article 23. Junta directiva  
Article 24. Funcions de la junta directiva  
Article 25. Presidència  
Article 26. Secretaria  
Article 27. Caràcter gratuït  
Capítol III. Sòcies i socis  
Article 28. Requisits per a l'admissió de sòcies i socis  
Article 29. Classes de sòcies i socis  
Article 30. Drets i obligacions de les persones sòcies  
Article 31. Pèrdua de la condició de sòcia o soci  
Capítol IV. Altres disposicions  
Article 32. Règim econòmic  
Article 33. Règim documental  
Article 34. Règim disciplinari  
Article 35. Règim electoral  
Títol III. Federacions esportives de la Comunitat Valenciana  
Capítol I. Disposicions generals  
Article 36. Concepte  
Article 37. Àmbit d'actuació  
Article 38. Regulació i principis d'actuació  
Article 39. Funcions  
Article 40. Intervenció administrativa  
Capítol II. Estatuts i constitució  
Article 41. Contingut mínim dels estatuts  
Article 42. Constitució de noves federacions esportives  
Article 43. Procediment i formalització  
Article 44. Extinció  
Capítol III. Règim orgànic  
Secció 1a. Òrgans federatius  
Article 45. Òrgans de govern i representació  
Article 46. Comissions de modalitat  
Article 47. Comitès tècnics  
Article 48. Junta electoral federativa  
Article 49. Òrgans disciplinaris  
Secció 2a. Assemblea general  
Article 50. Concepte i composició  
Article 51. Reunions i competències  
Article 52. Convocatòria  
Article 53. Quòrum i adopció d'acords  
Article 54. Requisits per a ser assembleista  
Secció 3a. Junta directiva  
Article 55. Concepte i composició  
Article 56. Funcions  
Article 57. Responsabilitat de les persones que la integren  
Article 58. Règim d'absències  
Article 59. Tresoreria  
Article 60. Secretaria  
Secció 4a. Presidència  
Article 61. Elecció i durada del mandat  
Article 62. Funcions  
Article 63. Substitució  
Article 64. Cessament  
Secció 5a. Moció de censura  
Article 65. Regulació de la moció de censura  
Capítol IV. Règim econòmic i patrimonial  
Article 66. Règim econòmic i patrimonial  
Article 67. El pressupost de la federació  
Article 68. Límits a les facultats de disposició  
Article 69. Modificacions pressupostàries  
Article 70. Comptes anuals  
Article 71. Rendició de comptes  
Article 72. Dipòsit dels comptes  
Article 73. Subvencions públiques  
Article 74. Activitats econòmiques  
Article 75. Comptabilitat  
Article 76. Règim documental  
Capítol V. Llicències i competicions esportives  
Article 77. Llicències federatives  
Article 78. Contingut de les llicències  
Article 79. Requisits per a l'expedició de llicències  
Article 80. Competicions esportives  
Capítol VI. Transparència  
Article 81. Obligacions de transparència de les federacions esportives  
Capítol VII. Estatut de les persones directives  
Article 82. Concepte de persona directiva  
Article 83. Relació jurídica amb la federació  
Article 84. Drets de les persones directives  
Article 85. Deures de les persones directives  
Article 86. Remuneracions i despeses del personal directiu i reembossament de les despeses  
Article 87. Regles de conducta de les persones directives  
Article 88. Responsabilitat dels òrgans de govern i representació  
  
Article 89. Cessament del personal directiu  
Disposició addicional primera. Irretroactivitat en la limitació de mandats de la presidència d'una federació  
Disposició addicional segona. Modalitats i especialitats esportives que no podran practicar grups o seccions de recreació esportiva  
  
Disposició addicional tercera. Incidència pressupostària  
Disposició addicional quarta. Drets laborals del personal directiu  
  
Disposició transitòria primera. Adaptació d'estatuts de les entitats esportives  
Disposició transitòria segona. Normativa que es pot aplicar en els processos electorals de les federacions esportives  
Disposició transitòria tercera. Contingut de les llicències federatives en valencià  
Disposició transitòria quarta. Traducció de les pàgines web de les federacions esportives al valencià  
Disposició transitòria quinta. Adaptació dels grups o seccions de recreació esportiva de modalitats o especialitats incloses en l'annex  
  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
Annex  
  
  
PREÀMBUL  
  
L'Estatut d'Autonomia de la Comunitat Valenciana estableix en l'article 49.1.28 que correspon a la Generalitat la competència exclusiva en matèria d'esports i d'oci, de manera que assumeix d'aquesta manera el mandat conferit als poders públics per l'article 43.3 de la Constitució Espanyola, de foment de l'educació física i l'esport.  
Fent ús de la competència exclusiva esmentada es va promulgar la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, en el títol V de la qual es regulen les diverses entitats esportives.  
D'altra banda, la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, regula la transparència en la gestió de l'activitat pública, i estableix determinades obligacions per a les entitats de caràcter privat tutelades per l'Administració de la Generalitat.  
En aquest sentit, cal destacar l'atenció especial al desenvolupament normatiu al voltant de les mesures d'implantació de normativa en matèria de transparència i el procediment administratiu comú i règim jurídic del sector públic, que tendeix a estendre aquesta consideració a les federacions esportives i a les seues fórmules associatives superiors.  
Mitjançant aquesta regulació nova es defineixen les línies bàsiques de l'estructura organitzativa de l'esport a la Comunitat Valenciana, d'acord amb el que disposa la Llei 2/2011 esmentada, amb la finalitat de garantir el funcionament democràtic i eficaç de les entitats esportives i facilitar l'accés de tota la ciutadania a la pràctica esportiva. Es pretén que les federacions esportives, i en general totes les entitats esportives, desenvolupen les seues funcions amb respecte als principis i valors establerts en la Constitució Espanyola, en l'Estatut d'Autonomia de la Comunitat Valenciana i en la resta de l'ordenament jurídic, de manera que s'apliquen en el seu desenvolupament els valors democràtics i els principis de l'estat social i de dret.  
L'objectiu és incorporar a la nostra societat unes entitats esportives més democràtiques i igualitàries, que servisquen de transmissores de valors per mitjà de l'esport i n'asseguren que la promoció es duga a terme respectant els principis d'igualtat d'oportunitats, d'igualtat de gènere i d'inclusió.  
A més, amb aquest decret, es pretén acomplir els mandats legals per a la implantació efectiva de la igualtat de gènere en l'àmbit de l'esport. D'una banda, l'article 29 de la Llei orgànica 3/2007, de 22 de març, per a la igualtat efectiva d'homes i dones, i d'una altra, els articles 2.19 i 65.4 de la Llei de l'esport i l'activitat física de la Comunitat Valenciana; en concret, l'article 3.19 de l'última norma, obliga a incloure la perspectiva de gènere en tots els aspectes de l'esport.  
  
Les dades que hi ha sobre la pràctica de l'esport per part de dones, de la presència de dones en òrgans de representació i de govern d'entitats esportives, i sobretot, l'absència d'instruments de foment de la igualtat entre dones i hòmens en l'àmbit de l'esport, posen de manifest la necessitat absoluta d'adoptar mesures que corregisquen les desigualtats actuals.  
Per això, en aquest decret s'inclou una secció específica dins del capítol II (articles del 7 al 9), dedicada expressament a la dona i l'esport. Aquests articles recullen principalment l'obligació de les entitats esportives d'incorporar en els seus programes esportius mesures adequades per a l'aplicació real i efectiva del principi d'igualtat entre dones i hòmens, i de promoure l'esport femení i l'obertura de les disciplines esportives a les dones per mitjà de programes específics. Així mateix, s'hi intenta fomentar la presència equilibrada de dones i hòmens en els òrgans de representació i govern de les entitats esportives, i s'hi preveu la valoració, en les convocatòries d'ajudes públiques, de la implantació de mesures d'integració de la perspectiva de gènere. També s'hi recull, en compliment del mandat legal que estableix l'article 65.4 de la Llei 2/2011, l'obligació expressa que en la composició de la junta directiva de les federacions esportives valencianes hi haja d'haver almenys un 40 % de membres de cada sexe. Finalment, es preveuen mesures de suport, ajuda i reconeixement a entitats que destaquen en l'aplicació de polítiques d'igualtat de tracte i que fomenten l'esport femení.  
  
D'altra banda, la que havia sigut fins ara la regulació de les federacions esportives es remuntava a 1998, anterior a la nova Llei de l'esport i l'activitat física de la Comunitat Valenciana, amb la qual cosa es feia prioritària una nova normativa que incorporara les novetats de la Llei 2/2011.  
Per al desenvolupament de les matèries que s'han exposat, el text s'estructura en tres títols, distribuïts en capítols i, alguns d'aquests, en seccions, amb un total de huitanta-nou articles, així com quatre disposicions addicionals, cinc disposicions transitòries, una disposició derogatòria i dues disposicions finals.  
El títol I, anomenat Disposicions generals, es divideix alhora en dos capítols, i regula l'Objectiu i règim jurídic i el Respecte als valors democràtics, amb una menció especial a la igualtat de gènere i de l'esport adaptat i inclusiu. Aquest títol és pot aplicar a totes les entitats esportives regulades en la Llei 2/2011.  
El títol II, anomenat Clubs esportius, regula en quatre capítols les disposicions generals, el règim orgànic d'aquests clubs, les seues sòcies i socis, i altres disposicions.  
Finalment, el títol III es dedica a les federacions esportives i es divideix en set capítols, de manera que és el títol més extens del decret i en el que es recullen les novetats més significatives respecte a l'anterior regulació del Decret 60/1998, de 5 de maig. Amb la promulgació de la Llei de l'esport i l'activitat física mencionada, s'introdueixen determinades novetats respecte al règim jurídic de les federacions esportives i, per tant, s'ha de dur a terme una adaptació a les noves exigències legals i un aclariment de la normativa que fins ara hi havia. Aquest decret regula els diversos aspectes d'aquestes entitats: règim jurídic, procediment de constitució i extinció, estatuts, funcions, organització i funcionament, règim econòmic i patrimonial, llicències i competicions, transparència i l'estatut de les persones directives.  
  
La resta d'entitats esportives es regeixen pel que disposa la Llei 2/2011, el títol I d'aquest decret i la resta de normativa que s'hi pot aplicar.  
Per tot això, d'acord amb el que estableixen els articles 18.f i 28.c de la Llei 5/1983, de 30 de desembre, de la Generalitat, el Consell, a proposta de la persona titular de la Conselleria d'Educació, Investigació, Cultura i Esport, havent-se demanat els informes preceptius i conforme el Consell Jurídic Consultiu de la Comunitat Valenciana i amb la deliberació prèvia del Consell en la reunió del 12 de gener de 2018,  
  
  
DECRETE  
  
TÍTOL I  
Disposicions generals  
  
CAPÍTOL I  
Objecte i règim jurídic  
  
Article 1. Objecte  
Aquest decret té per objecte regular les entitats esportives de la Comunitat Valenciana, de conformitat amb el que disposa la Llei 2/2011, de 22 de març, de la Generalitat, de l'esport i l'activitat física de la Comunitat Valenciana.  
  
Article 2. Règim jurídic  
1. Les entitats esportives es regiran pel que disposa la Llei de l'esport i l'activitat física de la Comunitat Valenciana, per aquest decret i les disposicions que el desenvolupen, pels seus estatuts i reglaments, per la normativa federativa corresponent i per qualsevol altra que se'ls puga aplicar.  
2. Les entitats esportives hauran d'ajustar la seua organització i funcionament a principis democràtics i representatius, sense perjudici del que que s'ha establert amb caràcter específic per a cada una d'aquestes en aquest decret.  
3. Els actes i acords de les entitats esportives, els podran impugnar directament les persones interessades davant de la jurisdicció competent d'acord amb la normativa vigent, tret dels casos en què es requerisca la impugnació prèvia davant d'algun òrgan de l'administració pública.  
  
4. Les qüestions litigioses de naturalesa juridicoesportiva que es plantegen entre persones físiques o jurídiques, que no afecten la disciplina esportiva ni els processos electorals ni l'exercici de funcions públiques delegades a les federacions esportives, i que siguen de lliure disposició entre les parts, es podran resoldre per mitjà de la institució de l'arbitratge amb subjecció a la normativa legal que s'hi puga aplicar.  
Sense perjudici del que s'ha mencionat anteriorment, i amb caràcter previ o alternatiu a l'arbitratge, es podran establir sistemes de mediació amb la finalitat d'arribar a solucions de conflictes de naturalesa juridicoesportiva.  
  
Article 3. Inscripció  
Les entitats esportives s'hauran d'inscriure en el Registre d'Entitats Esportives de la Comunitat Valenciana per a ser reconegudes com a tals i només als efectes de la Llei 2/2011, de 22 de març, de la Generalitat.  
  
  
Article 4. Classes  
Són entitats esportives els clubs esportius, les federacions esportives, els grups de recreació esportiva, les agrupacions de recreació esportiva, les seccions esportives d'altres entitats, les seccions de recreació esportiva d'altres entitats, les societats anònimes esportives i les associacions de federacions esportives.  
  
Article 5. Responsabilitats de les entitats esportives en competicions i activitats esportives  
1. En les competicions esportives oficials, les persones esportistes hauran de disposar d'una assegurança obligatòria d'accidents que cobrisca l'assistència sanitària i els danys derivats de la pràctica esportiva, integrada en la llicència corresponent. La contractació d'aquesta assegurança l'ha de gestionar la federació esportiva corresponent o l'administració pública organitzadora de l'activitat.  
2. En les competicions no oficials i en les activitats físiques de caràcter esportiu d'esport d'oci, l'organització, independentment de la forma jurídica que presente, amb ocasió de la inscripció en la prova i mitjançant l'expedició del títol que habilite a participar-hi, haurà de garantir l'assistència sanitària de les persones participants, i si és el cas de les espectadores, la qual ha de cobrir els riscos inherents i les contingències derivades de la pràctica de la competició o prova esportiva.  
  
Les cobertures mínimes d'aquesta assegurança no podran ser inferiors a les que s'hagen establert amb caràcter mínim obligatori per als riscos en competicions oficials d'àmbit estatal.  
3. En les competicions esportives oficials i no oficials, així com en l'organització de qualsevol activitat física de caràcter esportiu, s'especificarà clarament l'entitat organitzadora, de manera diferenciada a altres entitats col·laboradores. Només les competicions que d'acord amb les determinacions previstes en aquest decret es puguen configurar com a oficials podran fer ús d'aquesta denominació. Cap altra activitat es podrà presentar com a oficial.  
  
Article 6. Codi de bon govern de les entitats esportives  
1. Les entitats esportives que perceben ajudes públiques gestionades per la conselleria competent en matèria d'esport hauran d'adoptar un codi de bon govern en què es recullen les pràctiques inspirades en els principis de democràcia i de participació.  
2. El contingut mínim del codi de bon govern serà el següent:  
  
a) Mantindre en secret totes les dades o informacions que reben per l'exercici d'un càrrec en l'entitat esportiva, de manera que les poden utilitzar en benefici propi o de terceres persones.  
b) No fer un ús indegut del patrimoni de l'entitat ni valdre's de la seua posició per a obtindre avantatges patrimonials.  
c) No aprofitar-se de les oportunitats de negoci que coneguen per la seua condició de persona membre de la junta directiva o altres òrgans de gestió o administració.  
d) L'oposició als acords contraris a la llei, els estatuts o a l'interès de l'entitat.  
e) S'haurà de remetre a les persones membres de l'assemblea general còpia completa del dictamen d'auditoria, comptes anuals, memòria i carta de recomanacions. Així mateix, hauran d'estar a disposició de les persones membres d'aquesta assemblea els apunts comptables corresponents que donen suport a les transaccions esmentades, sempre que siga requerit pel conducte establert reglamentàriament. Tot això sense perjudici de l'aplicació de la normativa en matèria de protecció de dades.  
Es vetlarà especialment per la veracitat de la informació que es facilite.  
f) Prohibició d'establir en qualsevol tipus d'indemnitzacions quanties superiors a les que estableix com a obligatòries la legislació vigent.  
  
g) Establiment d'un sistema d'autorització d'operacions en què es fixarà quina persona o quines han d'autoritzar amb la seua signatura, en funció de la quantia, cada una de les operacions que efectue l'entitat esportiva, de manera que regularà un sistema de segregació de funcions en què cap persona puga intervindre en totes les fases d'una transacció.  
h) El personal directiu i alts càrrecs hauran de subministrar a la junta directiva de la seua entitat esportiva la informació relativa a l'existència de relacions d'índole contractual, comercial o familiar amb proveïdors o entitats que tinguen vincles comercials o professionals amb l'entitat de què formen part.  
i) Es requerirà informació periòdica sobre el volum de transaccions econòmiques que l'entitat mantinga amb les seues persones membres o amb terceres vinculades a elles.  
j) Per a ocupar la presidència o ser membre de la junta directiva de l'entitat, s'haurà d'acreditar no haver incorregut en delictes contra la Hisenda Pública ni la Seguretat Social, per mitjà de la presentació d'una declaració responsable.  
k) Les federacions esportives mantindran, dins de la seua política d'informació i de transparència, interlocució amb associacions d'esportistes, i fomentaran el diàleg amb les que promoguen l'esport femení.  
  
l) S'adoptaran mesures adreçades a la prevenció i eliminació de l'assetjament i abús sexual en el si de l'entitat, per mitjà de la implantació d'un protocol contra l'assetjament i l'abús sexual.  
m) L'activitat de l'entitat es desenvoluparà d'una manera compatible i respectuosa amb el medi ambient, de manera que s'evitarà qualsevol impacte negatiu sobre aquest.  
Tot això, sense perjudici del que s'estableix en el capítol VII, que regula l'Estatut de les persones directives de les federacions esportives.  
3. El codi de bon govern es podrà aplicar a tots els càrrecs directius de l'entitat esportiva.  
4. Les entitats esportives publicaran en la seua pàgina web el codi de bon govern que aprove la seua assemblea general.  
  
  
CAPÍTOL II  
Respecte als valors democràtics  
  
Secció 1a  
Igualtat de dones i hòmens  
  
Article 7. Programes esportius i plans d'acció positiva  
1. Les entitats esportives incorporaran en els seus programes esportius mesures adequades per a l'aplicació real i efectiva del principi d'igualtat entre dones i hòmens.  
2. Aquestes entitats promouran l'esport femení i afavoriran l'obertura de les disciplines esportives a les dones per mitjà del desenvolupament de programes específics. S'elaboraran, s'aprovaran i s'executaran plans especials d'acció positiva per a la igualtat, amb l'objecte de garantir la igualtat real i efectiva de dones i hòmens en la pràctica de cada modalitat esportiva i en la gestió pròpia de les entitats.  
  
Article 8. Igualtat en òrgans de representació i govern de les entitats esportives  
1. Les candidatures que es presenten als òrgans de representació i govern de totes les entitats esportives procuraran reflectir una presència equilibrada de dones i hòmens, atenent la realitat de l'entitat.  
2. Per a accedir a qualsevol mesura de foment que consistisca en ajudes, subvencions, premis o altres de semblants, o bé qualsevol forma de finançament públic de la Generalitat, es valorarà, d'acord amb la convocatòria específica, el fet de que les entitats esportives acrediten que en la seua organització i funcionament s'actua respectant plenament el principi d'igualtat, per mitjà de la integració de la perspectiva de gènere i l'articulació de mesures o plans d'igualtat orientats a aquest objectiu.  
3. En tot cas, en la composició de la junta directiva de les federacions esportives haurà d'estar present almenys un 40 % de cada sexe.  
  
  
Article 9. Reconeixement de polítiques d'igualtat en l'esport  
1. L'òrgan competent en matèria d'esport podrà crear un distintiu per a reconèixer les entitats que destaquen per l'aplicació de polítiques d'igualtat de tracte i d'oportunitats en l'esport.  
Així mateix, donarà suport a les competicions o activitats esportives que fomenten la pràctica esportiva de les dones en l'esport en general, i en particular en els esports tradicionalment masculins.  
2. Es podran concedir premis que reconeguen les accions o mesures que implementen per persones o entitats públiques i privades dirigides al foment de la igualtat en l'esport.  
3. La conselleria competent en matèria d'esport determinarà els àmbits en què, per raó de l'existència d'una situació de desigualtat d'oportunitats entre dones i hòmens, les bases reguladores de les subvencions puguen incloure la valoració d'actuacions d'efectiva consecució de la igualtat per part de les entitats sol·licitants.  
  
  
Secció 2a  
Altres valors  
  
Article 10. No-discriminació  
1. Les entitats esportives, al desenvolupar la seua activitat, impediran qualsevol actuació que puga produir discriminació per raó de naixement, sexe, religió, llengua, orientació sexual o identitat de gènere, o per qualsevol altra circumstància personal, política o social.  
Les seues actuacions estaran subjectes al respecte i a la protecció de la diversitat, atenent a la seguretat de les persones que participen en l'activitat esportiva.  
2. L'organització i celebració de proves esportives separades per dones i homes no és incompatible amb el principi d'igualtat i no constitueix discriminació als efectes d'aquest decret.  
  
Article 11. Esport adaptat i inclusiu  
Seran objecte de protecció especial les entitats esportives que tinguen com a objectiu la promoció de l'esport adaptat i inclusiu.  
  
Article 12. Ús del valencià  
Les federacions esportives promouran el valencià quan exercisquen funcions públiques, i empraran i respectaran la normativa lingüística oficial vigent.  
  
  
TÍTOL II  
Clubs esportius  
  
CAPÍTOL I  
Disposicions generals  
  
Article 13. Concepte  
Els clubs esportius de la Comunitat Valenciana són associacions privades, sense ànim de lucre, amb personalitat jurídica i capacitat d'obrar, integrades per persones físiques o jurídiques, que tinguen com a fi exclusiu la promoció o pràctica d'una o diverses modalitats esportives i la participació en activitats o competicions en l'àmbit federat.  
  
  
Article 14. Constitució  
1. Per a la constitució d'un club esportiu, les persones fundadores, en nombre mínim de tres, hauran de subscriure una acta fundacional en document públic o privat, en la qual conste la voluntat de constituir un club amb finalitat exclusivament esportiva en l'àmbit federat.  
2. Quan la constitució del club esportiu siga per mitjà d'acta fundacional en document privat, per a la seua inscripció en el Registre d'Entitats Esportives de la Comunitat Valenciana l'acta fundacional s'haurà d'acompanyar d'un certificat de la persona titular de la secretaria del club, amb el vistiplau de la persona titular de la presidència, en el qual s'acredite la identitat de les sòcies i socis fundadors.  
  
Article 15. Contingut dels estatuts  
1. Els estatuts dels clubs esportius contindran, com a mínim:  
a) La denominació, l'objecte i el domicili del club, que s'haurà d'establir a la Comunitat Valenciana.  
b) Modalitats o especialitats que en constitueixen l'objecte social, especificant-hi quina n'és la modalitat o especialitat principal i la federació o federacions a què s'adscriu.  
c) Requisits i procediment d'adquisició i pèrdua de la condició de persona sòcia, així com les diverses classes de persona sòcia, en el cas que n'hi haguera de diferents. S'haurà de regular específicament el procediment per a la pèrdua de la condició de persona sòcia per falta de pagament.  
d) Drets i deures de les persones sòcies.  
e) Òrgans de govern i representació del club, la composició dels quals s'haurà d'ajustar a principis democràtics i representatius, i que seran, com a mínim, l'assemblea general, la junta directiva i la presidència.  
f) Procediment d'elecció dels òrgans de govern i representació, per mitjà de sufragi universal, lliure, personal, igual, directe, secret i presencial.  
g) Règim d'adopció d'acords i la impugnació d'aquests.  
h) Procediment de cessament dels òrgans de govern, inclosa la moció de censura, que haurà de ser constructiva.  
i) Règim economicofinancer, pressupostari i patrimonial.  
j) Règim documental, que comprendrà com a mínim els llibres de registre de persones sòcies, d'actes i de comptabilitat, així com qualsevol altre que siga exigible legalment.  
k) Règim disciplinari, d'acord amb el que disposa l'article 34 d'aquest decret.  
l) Procediment de modificació dels estatuts.  
m) Règim de dissolució, extinció i destinació del patrimoni net, si n'hi haguera, que en tot cas seria destinat a fins de caràcter esportiu i no lucratiu dins de la Comunitat Valenciana.  
n) Procediment per a sol·licitar i accedir a la informació relativa a les activitats, la gestió, l'administració i la documentació del club.  
2. Els estatuts dels clubs podran incloure fórmules de mediació, arbitratge o conciliació extrajudicial per a la resolució de conflictes interns.  
  
Article 16. Obligacions federatives dels clubs  
1. Els clubs esportius hauran de mantindre la seua adscripció a la federació o federacions esportives corresponents, i serà causa de suspensió de la inscripció en el Registre d'Entitats Esportives l'incompliment d'aquesta obligació. De les suspensions dels clubs esportius es farà publicitat en la pàgina web de la federació esportiva.  
  
2. Els clubs tenen el deure de posar a disposició de la federació esportiva corresponent les persones esportistes federades de la seua plantilla, a fi d'integrar les seleccions esportives valencianes i de dur a terme programes específics encaminats a afavorir el seu desenvolupament esportiu.  
  
Article 17. Causes d'extinció  
Els clubs esportius s'extingiran:  
a) Per decisió de l'assemblea general, acordada per la majoria que establisquen els estatuts. Si els estatuts no disposen una altra cosa, l'acord s'adoptarà per majoria de dos terços del nombre de les persones sòcies numeràries assistents.  
b) Per sentència judicial ferma.  
c) Per qualsevol altra causa que s'haja establert en la normativa aplicable.  
  
CAPÍTOL II  
Règim orgànic  
  
Article 18. Òrgans de govern i representació  
Són òrgans de govern i representació del club l'assemblea general, la junta directiva i la presidència.  
  
Article 19. Assemblea general  
1. L'assemblea general és el màxim òrgan de representació i govern del club, i està integrada per totes les persones sòcies numeràries o de ple dret.  
2. Si el nombre de persones sòcies numeràries o de ple dret no excedeix de 2.000, podran intervindre directament totes en l'assemblea.  
  
3. Quan el nombre de persones sòcies numeràries o de ple dret siga superior a 2.000, es triarà un mínim de 33 representants per unitat de miler o fracció i d'entre aquests, pel mateix sistema de sufragi universal, lliure, personal, igual, directe, secret i presencial.  
  
Les persones sòcies candidates a representants hauran de presentar la seua candidatura amb quinze dies d'antelació a la data de l'elecció, i hi hauran de fer constar la seua acceptació.  
  
Article 20. Competències de l'assemblea general  
1. L'assemblea general es podrà reunir en sessió ordinària o extraordinària.  
2. Són competències de l'assemblea general:  
a) Triar la presidència i la resta d'integrants de la junta directiva per mitjà de sufragi universal, lliure, personal, igual, directe, secret i presencial de totes les persones associades amb dret de vot, o de les persones que les representen en el cas de l'article 19.3.  
b) Aprovar, si és procedent, la memòria anual, la liquidació de l'exercici anterior, l'inventari i la rendició de comptes anuals.  
c) Aprovar el pressupost d'ingressos i de despeses, i la fixació de les quotes socials.  
d) Conèixer, debatre, i aprovar si és el cas, les propostes de la junta directiva que estiguen en l'ordre del dia.  
e) Assenyalar les condicions i maneres d'admissió de les persones sòcies, i acordar-ne la quantia de les quotes.  
f) Aprovar els estatuts i els reglaments de règim intern del club, així com les modificacions d'aquests.  
g) Autoritzar la disposició i alienació dels béns immobles del club, prendre diners a préstec i emetre títols transmissibles representatius de deute o part alíquota patrimonial.  
h) Crear serveis per a les persones associades.  
i) Conèixer i ratificar les altes i baixes de les persones associades, així com les de la junta directiva si n'hi haguera. Quan la baixa siga conseqüència d'un procediment sancionador, no es requerirà la ratificació de l'assemblea general.  
j) Debatre i aprovar o rebutjar les mocions de censura.  
k) I qualsevol altra no atribuïda expressament a la presidència o a la junta directiva.  
Els apartats a, f, g, j i k seran competència de l'assemblea general extraordinària.  
  
Article 21. Convocatòria  
1. L'assemblea general s'haurà de convocar en sessió ordinària almenys una vegada a l'any per a l'aprovació, com a mínim, dels comptes anuals i dels pressupost de l'exercici següent, i en sessió extraordinària sempre que es tracte d'alguna de les competències assenyalades en l'article anterior o quan ho sol·liciten almenys un 20 % de les persones sòcies numeràries o de ple dret.  
2. Entre la data de la convocatòria i el dia assenyalat per a la celebració de l'assemblea, en primera convocatòria, hauran de transcórrer com a mínim quinze dies naturals.  
3. En una moció de censura, la presidència haurà de convocar l'assemblea general extraordinària en el termini màxim de trenta dies naturals des de la seua presentació.  
4. La convocatòria haurà d'anar sempre acompanyada de la documentació relativa als punts de l'ordre dia que s'hagen de votar en l'assemblea, i es podrà facilitar en format electrònic.  
Article 22. Quòrum i adopció d'acords  
1. L'assemblea general, tant ordinària com extraordinària, quedarà vàlidament constituïda en primera convocatòria quan hi concórreguen, en persona o representades en favor d'una altra persona sòcia, la majoria de les persones que la integren. En segona convocatòria, que se celebrarà mitja hora després de la primera, serà vàlida siga quin siga el nombre de persones assistents, presents o representades, tret que els estatuts hi disposen una altra cosa.  
2. Els acords de l'assemblea general s'adoptaran normalment per majoria simple dels vots de les persones associades presents o representades per una altra sòcia, és a dir, quan els vots afirmatius superen als negatius. No obstant això, requeriran una majoria qualificada de dos terços dels vots de les persones sòcies assistents els acords relatius a dissolució del club, modificació d'estatuts, disposició o alienació de béns immobles i remuneració de les persones membres de qualsevol òrgan de govern o representació, tret que els estatuts hi disposen una altra cosa.  
  
3. Una persona associada no podrà acumular la representació de més del 10 % dels vots de l'assemblea general.  
  
Article 23. Junta directiva  
1. La junta directiva és l'òrgan de govern encarregat d'executar els acords adoptats per l'assemblea general i exercirà les funcions que els estatuts li conferisquen.  
2. La junta directiva estarà formada per un nombre de persones que no siga inferior a tres ni superior a vint. Al capdavant de la junta hi haurà una presidència, de la qual formaran part, almenys, una vicepresidència i una secretaria.  
3. La presidència i la resta de components de la junta directiva seran elegides per les persones components de l'assemblea general per mitjà de sufragi universal, lliure, personal, igual, directe, secret i presencial, en candidatura tancada.  
4. La durada del mandat de la junta directiva serà de quatre anys des que es proclame. Els estatuts dels clubs podran incloure la limitació de mandats de la presidència i la junta directiva.  
5. Durant el mandat de la junta directiva, en cas de vacants que no superen el cinquanta per cent de les persones que la integren, la presidència podrà anomenar persones substitutes, que hauran de ser ratificades individualment en la primera assemblea general que es convoque. Si no es ratificaren, la junta directiva proposarà persones candidates noves. Cas que no es ratifiquen novament, l'assemblea general anomenarà, d'entre les persones que la componen, les persones que cobriran les vacants.  
Si les vacants superen el 50 %, la presidència, o a falta d'aquesta la junta electoral del club, haurà de convocar eleccions en un termini no superior a un mes, i es constituiran en comissió gestora els directius que romanguen en els seus càrrecs.  
6. La presidència convocarà junta directiva com a mínim amb 48 hores d'antelació a la data en què s'haja de celebrar. També es podrà convocar a petició de la meitat de les persones que la componen, tret que els estatuts disposen una altra cosa.  
7. La junta directiva quedarà vàlidament constituïda en primera convocatòria quan en concórreguen la meitat més un de les persones que la integren, i hi haurà prou, en segona convocatòria, amb la concurrència d'un terç d'aquestes, que seran com a mínim dos, sempre que haja transcorregut un termini de mitja hora des de la primera convocatòria. Així mateix, quedarà vàlidament constituïda quan n'estiguen presents totes les persones que en siguen membres, encara que no hi haja hagut convocatòria prèvia, si així ho acorden per unanimitat, tret que els estatuts hi disposen una altra cosa.  
En tot cas, hauran d'estar presents les persones que ocupen la presidència o vicepresidència i la secretaria, o els que les substituïsquen d'acord amb els seus estatuts.  
  
Article 24. Funcions de la junta directiva  
En especial corresponen a la junta directiva les funcions següents:  
  
a) Dirigir la gestió del club vetlant pel compliment del seu objecte social.  
b) Mantindre l'ordre i la disciplina en el club i en les competicions que s'organitzen.  
c) Convocar l'assemblea general, per mitjà de la presidència, quan es considere necessari, i complir els acords i decisions d'aquesta.  
  
d) Redactar el pressupost, l'inventari, les comptes anuals i la memòria anual d'activitats que s'hagen de sotmetre a l'aprovació de l'assemblea general.  
e) Proposar a l'assemblea general la modificació dels estatuts i la redacció o reforma del reglament de règim intern, i fixar les normes d'ús de les instal·lacions.  
f) Anomenar les persones que hagen de dirigir les diverses comissions que es creen i les persones encarregades d'organitzar les activitats del club.  
g) Aplicar totes les mesures esportives, econòmiques i administratives necessàries per al foment i desenvolupament de l'esport dins del club.  
h) Proposar les condicions i la forma d'admissió de noves persones sòcies, així com les quotes d'ingrés i les quotes periòdiques que s'hagen de satisfer, i que hauran de ser aprovades per l'assemblea general.  
  
i) Elegir la persona representant del club, d'entre les seues sòcies, en el cas que fóra triada assembleista de la federació per l'estament de clubs.  
  
Article 25. Presidència  
1. La persona que ocupe la presidència del club en serà representant legal i actuarà en nom seu, de manera tindrà l'obligació d'executar els acords adoptats vàlidament per l'assemblea general i la junta directiva.  
  
2. En particular li corresponen les funcions següents:  
a) Dirigir el club.  
b) Convocar, presidir i dirigir les reunions de l'assemblea general i de la junta directiva.  
c) Emetre el vot de qualitat en cas d'empat.  
d) Visar les actes i els certificats de la secretaria.  
e) Les restants atribucions pròpies del càrrec, les que li delegue l'assemblea general o la junta directiva i les que establisquen els seus estatuts.  
3. La persona que ocupe la presidència serà substituïda, en cas d'absència, vacant o malaltia, per la que ocupe la vicepresidència que escaiga per ordre o, si no n'hi ha, pel que disposen els estatuts.  
  
  
Article 26. Secretaria  
La persona que ocupe la secretaria de la junta directiva expedirà les certificacions amb el vistiplau de la presidència, redactarà els documents que afecten el funcionament administratiu del club i es responsabilitzarà de l'arxiu de la documentació i dels llibres de registre de persones associades i els d'actes.  
  
Article 27. Caràcter gratuït  
L'exercici de qualsevol càrrec en els òrgans de govern i representació del club tindrà caràcter gratuït, excepte els supòsits en què el nivell de dedicació requerisca una compensació econòmica aprovada, de manera específica, nominal, limitada, respecte a la seua quantia anual, i per majoria absoluta, per l'assemblea general. Aquesta compensació tindrà caràcter públic per a les persones sòcies.  
  
  
CAPÍTOL III  
Sòcies i socis  
  
Article 28. Requisits per a l'admissió de sòcies i socis  
Per a l'admissió de sòcies i socis caldrà:  
a) Presentar una sol·licitud a la junta directiva.  
b) Reunir les condicions establertes estatutàriament.  
c) Satisfer la quota d'ingrés que, si és el cas, establisca l'assemblea general.  
  
Article 29. Classes de socis i sòcies  
1. Els estatuts definiran les classes de socis i sòcies, i podran haver-hi, entre altres, les següents:  
a) Numeràries o de ple dret.  
b) D'honor.  
c) Familiars.  
d) Esportius.  
2. Són sòcies i socis numeraris o de ple dret totes les persones majors d'edat que amb la sol·licitud prèvia siguen admeses i satisfacen la quota social establerta. Aquesta categoria serà obligatòria en qualsevol club esportiu.  
  
Article 30. Drets i obligacions de les persones sòcies  
1. Les persones sòcies numeràries o de ple dret dels clubs esportius tenen, com a mínim, de la manera en què s'establisca en els estatuts, els següents drets:  
a) Triar persones sòcies, i ser triades, per als òrgans de govern i representació.  
b) Participar amb veu i vot en les sessions de l'assemblea general del club.  
c) Ser informades de les activitats del club i, especialment, de la gestió i de l'administració.  
d) Tindre accés a tota la documentació del club.  
e) Assistir a les activitats o competicions que organitze el club o en què hi participe, i utilitzar les seues instal·lacions i serveis.  
f) Reclamar davant dels òrgans corresponents contra les decisions dels òrgans directius.  
g) Separar-se lliurement del club.  
2. Les sòcies i socis numeraris o de ple dret tenen, com a mínim i de la manera en què s'establisca en els estatuts, les obligacions següents:  
  
a) Contribuir al compliment dels fins del club.  
b) Contribuir al sosteniment econòmic.  
c) Col·laborar en la gestió i l'administració del club si foren designades per a fer-ho.  
3. Els altres tipus de sòcies i socis que hi hagen tindran els drets i els deures que s'establisquen en els seus estatuts.  
  
Article 31. Pèrdua de la condició de sòcia o soci  
La condició de sòcia o soci es perd per:  
a) Voluntat pròpia.  
b) Falta de pagament de les quotes socials establertes per l'assemblea general, segons el procediment regulat en els estatuts, que necessàriament haurà d'incloure el tràmit d'audiència a la persona interessada.  
c) Acord ferm de la junta directiva, fundat en faltes de caràcter molt greu, prèvia incoació d'expedient sancionador i amb audiència de la persona interessada.  
  
  
CAPÍTOL IV  
Altres disposicions  
  
Article 32. Règim econòmic  
1. Els clubs esportius se sotmeten al règim de pressupost i patrimoni propi.  
2. Queda expressament exclòs com a fi del club l'ànim de lucre.  
  
3. Els clubs només podran destinar els seus béns a fins industrials, comercials, professionals o de serveis, o exercir activitats del mateix caràcter, quan els possibles rendiments s'apliquen íntegrament a la conservació del seu objecte social i sense que, en cap cas, es puguen repartir beneficis entre les persones associades.  
4. La totalitat dels ingressos del club s'haurà d'aplicar al compliment dels seus fins socials.  
5. El club podrà gravar i alienar els seus béns immobles, prendre diners a préstec i emetre títols representatius de deute o de part alíquota patrimonial, sempre que es complisquen els requisits següents:  
a) Que aquestes operacions les autoritze una majoria de dos terços de les persones sòcies assistents a l'assemblea general extraordinària.  
  
b) Que aquests actes no comprometen d'una manera irreversible el patrimoni del club o l'activitat fisicoesportiva que en constituïsca l'objecte social. En aquest supòsit, sempre que ho sol·licite almenys un 5 % de les persones sòcies en l'assemblea general en què s'haja de debatre, es podrà exigir que prèviament s'emeta un dictamen econòmic, firmat per una persona amb la titulació corresponent, i en aquest cas, quedarà en suspens la votació fins que s'expedisca aquest dictamen.  
6. En tot cas, el producte que s'obtinga de l'alienació d'instal·lacions esportives o dels terrenys en què es troben s'haurà d'invertir íntegrament en l'adquisició, la construcció o la millora de béns de la mateixa naturalesa o qualsevol altre fi vinculat a la promoció de l'esport.  
  
  
Article 33. Règim documental  
Integraran, com a mínim, el règim documental dels clubs esportius:  
a) El llibre de registre de les persones sòcies, i els càrrecs que ocupen.  
b) Els llibres d'actes, en què es consignaran les reunions celebrades pels diversos òrgans col·legiats del club, subscrites per la presidència i la secretaria.  
c) Els llibres de comptabilitat que legalment procedisquen d'acord amb la normativa econòmica i fiscal.  
d) Inventari de béns.  
  
Article 34. Règim disciplinari  
Els clubs esportius hauran de regular en els seus estatuts un règim disciplinari, respectant els principis i preceptes del títol VIII de la Llei de l'esport i l'activitat física de la Comunitat Valenciana i la resta de normativa que s'hi puga aplicar.  
El club podrà elaborar un règim disciplinari propi o remetre's a l'aplicació directa ?aquesta normativa.  
  
Article 35. Règim electoral  
El procés electoral per a l'elecció dels òrgans de govern i representació dels clubs esportius s'ajustarà a principis democràtics i representatius, per mitjà de sufragi universal, lliure, personal, igual, directe, secret i presencial de totes les persones associades amb dret de vot, en candidatura tancada, i es regularà estatutàriament.  
  
  
TÍTOL III  
Federacions esportives de la comunitat valenciana  
  
CAPÍTOL I  
Disposicions generals  
  
Article 36. Concepte  
1. Les federacions esportives de la Comunitat Valenciana són associacions privades sense ànim de lucre, amb personalitat jurídica i capacitat d'obrar, constituïdes per esportistes, personal tècnic entrenador, jutge àrbitre i altres estaments establerts estatutàriament, així com per clubs, seccions esportives d'altres entitats i societats anònimes esportives, el fi prioritari dels quals és la promoció, la tutela, l'organització i el control de les respectives modalitats i especialitats esportives dins de l'àmbit territorial de la Comunitat Valenciana.  
2. Les federacions esportives exerceixen, per delegació, funcions públiques de caràcter administratiu, de manera que actuen en aquest cas com a agents col·laboradors de l'Administració autonòmica, sota la tutela i la coordinació de l'òrgan competent en matèria d'esport. Aquestes funcions en cap cas es podran delegar.  
  
Article 37. Àmbit d'actuació  
1. Cada federació estendrà el seu àmbit d'actuació a tot el territori de la Comunitat Valenciana, i es pot organitzar territorialment d'acord amb les seues característiques i necessitats.  
2. Només podrà existir una federació per cada modalitat o modalitats esportives reconegudes, a excepció de les federacions d'esports adaptats i de persones amb discapacitat intel·lectual.  
3. Les delegacions territorials es crearan per acord de la junta directiva, per a organitzar-les i gestionar-les millor, i no tindran personalitat jurídica pròpia.  
  
Article 38. Regulació i principis d'actuació  
1. Les federacions esportives es regeixen pel que es disposa en la Llei de l'esport i l'activitat física de la Comunitat Valenciana i en les seues normes de desenvolupament, pels seus estatuts i reglaments, i per les altres disposicions legals o federatives de qualsevol àmbit que s'hi puguen aplicar.  
2. Les federacions esportives, quan exercisquen funcions públiques, hauran de respectar en la seua actuació i relacions els principis següents:  
a) Servei efectiu a la ciutadania.  
b) Simplicitat, claredat i proximitat a la ciutadania.  
c) Participació, objectivitat i transparència de l'actuació administrativa.  
d) Racionalització i agilitat dels procediments administratius i de les activitats materials de gestió.  
e) Bona fe, confiança legítima i lleialtat institucional.  
f) Responsabilitat per la gestió pública.  
g) Planificació i direcció per objectius i control de la gestió i avaluació dels resultats.  
h) Eficàcia en el compliment dels objectius fixats.  
i) Economia, suficiència i adequació estricta dels mitjans als fins institucionals.  
j) Eficiència en l'assignació i utilització dels recursos públics.  
k) Cooperació, col·laboració i coordinació amb les administracions públiques.  
  
Article 39. Funcions  
1. Corresponen amb caràcter exclusiu a les federacions esportives de la Comunitat Valenciana les funcions següents:  
a) Qualificar, organitzar i autoritzar les competicions oficials d'àmbit autonòmic o inferior de les seues modalitats o especialitats esportives, excepte les que duguen a terme els ens públics amb competències per a fer-ho.  
b) Expedir les llicències federatives.  
c) Emetre l'informe preceptiu per a la inscripció dels clubs esportius i les seccions esportives en el Registre d'Entitats Esportives de la Comunitat Valenciana.  
d) Actuar en coordinació amb la federació espanyola i internacional corresponent per a la celebració de les competicions oficials espanyoles i internacionals que se celebren al territori de la Comunitat Valenciana.  
  
e) Representar a la Comunitat Valenciana en les activitats i competicions esportives oficials de la seua modalitat, en els àmbits autonòmic, estatal i, si és el cas, internacional.  
f) Elaborar i executar, en coordinació amb l'òrgan competent en matèria d'esport i amb les federacions esportives espanyoles, els plans de preparació de persones esportistes d'elit i alt nivell de la seua modalitat o especialitat esportiva.  
g) Col·laborar amb l'òrgan competent en matèria d'esport en la confecció de la relació de les persones esportistes d'elit.  
h) Col·laborar en els programes esportius de l'òrgan competent en matèria d'esport.  
i) Exercir la potestat disciplinària i col·laborar amb el Tribunal de l'Esport de la Comunitat Valenciana, i executar les ordes i resolucions d'aquest.  
j) Designar les persones esportistes de la seua modalitat esportiva que hagen d'integrar les seleccions autonòmiques.  
k) Assumir les modalitats i especialitats esportives que els adscriga l'òrgan competent en matèria d'esport, en atenció a criteris d'interès esportiu general.  
l) Tutelar i emparar les modalitats o especialitats esportives noves que sorgisquen del desenvolupament del seu esport, proposades per l'assemblea general de la federació i aprovades per l'òrgan competent de l'Administració esportiva.  
m) Sol·licitar al Registre d'Entitats Esportives de la Comunitat Valenciana la suspensió de la inscripció en el registre mencionat de les entitats esportives que no estiguen adscrites a la federació.  
2. També li corresponen, amb caràcter no exclusiu, les funcions següents:  
a) Promoure l'esport i vetlar pel compliment de les normes estatutàries i reglamentàries de caràcter esportiu de la seua modalitat o especialitat.  
b) Col·laborar amb l'Administració autonòmica en els programes de formació de persones tècniques entrenadores esportives.  
c) Organitzar concentracions i cursos de perfeccionament per als seus diversos estaments esportius.  
d) Col·laborar amb la Generalitat en la prevenció, el control i la repressió en la utilització de substàncies i grups farmacològics prohibits i mètodes no reglamentaris en l'esport.  
e) Vetlar pel compliment general de la normativa que se'ls puga aplicar, amb especial atenció a les matèries de transparència, d'igualtat de gènere, d'integració, d'equitat, de protecció i de salut de les persones en tots els seus nivells i funcions.  
f) Col·laborar amb les administracions públiques en la prestació de serveis públics de caràcter esportiu per a la ciutadania.  
g) Col·laborar amb les administracions públiques en la gestió d'instal·lacions esportives.  
3. Són funcions públiques de caràcter administratiu les que es recullen en els epígrafs a, b, e i i de l'apartat 1, i els epígrafs b i d de l'apartat 2, que no podran ser al seu torn delegades per la federació.  
Els actes dictats en l'exercici de funcions públiques de caràcter administratiu es podran recórrer davant de l'òrgan competent en matèria esportiva que corresponga, segons el règim de recursos previst en la Llei 39/2015, d'1 d'octubre, del procediment administratiu comú de les administracions públiques, llevat que es dicten en exercici de la potestat disciplinària, el coneixement de la qual correspon al Tribunal de l'Esport de la Comunitat Valenciana. En els dos casos, les resolucions dictades per l'òrgan competent en matèria d'esport i pel Tribunal de l'Esport de la Comunitat Valenciana posen fi a la via administrativa.  
  
  
Article 40. Intervenció administrativa  
1. En els casos de notòria inactivitat o desistiment de funcions per part d'una federació o dels seus òrgans, que suposen incompliment greu dels seus deures legals o estatutaris, i a fi de garantir el compliment efectiu de les funcions públiques encomanades a les federacions esportives, l'òrgan competent en matèria d'esport podrà prendre les mesures oportunes per a garantir el funcionament legal i regular de la federació per mitjà de les actuacions següents:  
a) Inspeccionar els llibres i els registres oficials de la federació.  
b) Convocar els òrgans federatius.  
c) Convocar eleccions als òrgans de govern i representació de les federacions, i anomenar, si és el cas, una comissió gestora.  
d) Suspendre de manera cautelar les persones que integren els òrgans de govern.  
En els supòsits de suspensió de les persones que integren els òrgans col·legiats de les federacions esportives, l'òrgan competent en matèria d'esport podrà anomenar provisionalment les persones que s'ocupen de desenvolupar les seues funcions.  
e) Instar el Tribunal de l'Esport de la Comunitat Valenciana a incoar el procediment disciplinari que escaiga.  
2. L'òrgan competent en matèria d'esport podrà establir programes d'auditories per a les federacions.  
En el cas que la situació econòmica de la federació així ho requerisca, l'Administració podrà requerir també la redacció de plans de viabilitat, que seran elaborats per les federacions amb la conformitat d'aquesta. L'incompliment del pla de viabilitat esmentat comportarà, entre altres efectes, que la federació no puga obtindre fons públics de la Generalitat.  
3. Si del resultat de les auditories es desprèn que la situació econòmica, administrativa i de gestió és molt deficient, l'òrgan competent en matèria d'esport podrà anomenar una comissió gestora. Amb anterioritat al nomenament de la comissió gestora, es donarà audiència a la federació.  
  
  
CAPÍTOL II  
Estatuts i constitució  
  
Article 41. Contingut mínim dels estatuts  
Les federacions esportives regularan la seua estructura interna i funcionament en els seus estatuts, d'acord amb principis democràtics i representatius. Els estatuts hauran de regular, en tot cas, els aspectes següents:  
a) Denominació, que com a mínim haurà de ser en valencià, i que s'ajustarà a alguna de les formes següents: en primer lloc portarà el terme «federació», després el nom de la modalitat o modalitats principals i, finalment, els termes «de la Comunitat Valenciana»; o bé, en primer lloc «federació», després el terme «valenciana» i finalment el nom de la modalitat o modalitats principals.  
b) Domicili social, que haurà d'estar necessàriament en el territori de la Comunitat Valenciana.  
c) Estaments esportius integrants de la federació i percentatge de representació de cada estament en l'assemblea general.  
d) Modalitats i especialitats esportives oficialment reconegudes.  
  
e) Estructura territorial i orgànica, amb especificació dels seus òrgans de govern i representació, que com a mínim seran l'assemblea general, la presidència i la junta directiva.  
f) Procediment d'elecció dels òrgans de govern i representació.  
  
g) Moció de censura.  
h) Règim d'adopció d'acords dels òrgans col·legiats de la federació i de la impugnació d'aquests.  
i) Requisits i procediment per a l'adquisició i pèrdua de la condició de persona federada.  
j) Drets i deures de les persones físiques i jurídiques federades.  
k) Règim de funcionament de la junta directiva, càrrecs obligatoris i funcions.  
l) Règim economicofinancer i patrimonial.  
m) Règim documental.  
n) Règim disciplinari.  
o) Procediment de modificació d'estatuts.  
p) Causes d'extinció i procediment de dissolució de la federació.  
  
q) Òrgans tècnics.  
r) Destinació que es donarà al patrimoni net resultant en cas de dissolució, que es dedicarà necessàriament a un fi de caràcter esportiu i no lucratiu a la Comunitat Valenciana.  
s) Règim d'accés a la informació de la federació.  
  
Article 42. Constitució de federacions esportives noves  
1. La constitució d'una federació esportiva autonòmica nova es produirà:  
a) Per creació ex novo.  
b) Per segregació d'una altra.  
c) Per fusió de dos o diverses preexistents.  
2. La constitució d'una federació esportiva requerirà l'autorització prèvia de l'òrgan competent en matèria d'esport, que la concedirà o la denegarà d'una manera motivada, basant-se en els criteris següents:  
a) Reconeixement previ de la modalitat esportiva a la Comunitat Valenciana.  
b) Interès general de l'activitat en l'àmbit autonòmic.  
c) Suficient implantació a la Comunitat Valenciana.  
d) Viabilitat econòmica de la nova federació, per a la qual cosa haurà d'acreditar capacitat d'autofinançament.  
e) Existència de la modalitat esportiva oficialment reconeguda en l'àmbit estatal.  
f) Informe de la federació de la qual se segregue o, si és el cas, de les federacions amb què es fusionarà.  
3. L'expedient d'autorització s'iniciarà sempre a instància de la part interessada i, en tot cas, per un mínim de tres-centes persones físiques i deu entitats esportives, amb un mínim de dos anys d'antiguitat en el Registre d'Entitats Esportives de la Comunitat Valenciana, que tinguen reconeguda la modalitat esportiva en els seus estatuts i amb implantació almenys en dos províncies del territori valencià. Almenys un 15 % de les persones físiques haurà de ser del sexe menys representat.  
  
4. L'òrgan competent en matèria d'esport haurà de resoldre motivadament sobre l'autorització o no-autorització, en el termini màxim de sis mesos. En transcórrer aquest termini sense que s'haja produït una resolució expressa, es considerarà desestimada.  
  
Article 43. Procediment i formalització  
1. Quan l'òrgan competent en matèria d'esport autoritze el procés de constitució, les persones interessades hauran d'atorgar en document notarial o davant del funcionariat públic la corresponent acta, en què constarà la voluntat de les entitats esportives interessades de constituir la federació nova, així com la composició de la comissió gestora responsable de portar a terme el procés.  
En l'acta de constitució s'incorporaran, si és el cas, els acords federatius de fusió o de segregació.  
2. La comissió gestora estarà formada per un mínim de cinc persones i un màxim de deu, de les quals una haurà d'ocupar la presidència, i en serà la representant, i una altra la secretaria.  
3. La comissió gestora haurà d'elaborar el projecte d'estatuts, que presentarà a l'òrgan competent en matèria d'esport perquè l'aprove, òrgan que haurà de resoldre de manera motivada en el termini de tres mesos, i es considerarà estimada l'aprovació si no recau una resolució expressa dins d'aquest termini.  
4. Una vegada aprovats els estatuts, s'elevaran a escriptura pública i se sol·licitarà la inscripció de la federació nova en el Registre d'Entitats Esportives de la Comunitat Valenciana. L'acta de constitució i els estatuts serviran com a títol d'inscripció.  
5. La inscripció tindrà caràcter provisional durant el termini d'un any. En transcórrer aquest període s'haurà de ratificar. No obstant això, tant l'eficàcia de l'autorització com la de la inscripció de la federació en el Registre d'Entitats Esportives de la Comunitat Valenciana estarà condicionada al fet que durant la vida de la federació nova no desapareguen les condicions o motivacions que en van donar lloc al reconeixement o al compliment dels objectius per als quals es va crear.  
6. En inscriure la federació, la comissió gestora haurà de presentar en el termini d'un mes el reglament electoral davant de l'òrgan competent en matèria d'esport perquè aquest l'aprove. Aquest reglament s'haurà d'ajustar a la normativa electoral vigent.  
7. Les eleccions a l'assemblea general, a la presidència i a la junta directiva s'hauran de celebrar en el termini establert en la resolució d'inscripció de la federació nova en el Registre d'Entitats Esportives de la Comunitat Valenciana.  
  
Article 44. Extinció  
1. Les federacions esportives de la Comunitat Valenciana s'extingeixen per les causes següents:  
a) Per resolució judicial.  
b) Per les previstes en els estatuts respectius.  
c) Per revocació del seu reconeixement i la consegüent cancel·lació de la inscripció per l'òrgan competent en matèria d'esport, quan no es complisquen els requisits que van motivar els actes administratius mencionats, s'incomplisquen els fins per als quals es va crear.  
La resolució que s'adopte podrà acordar la integració de la federació en una altra, amb la conformitat prèvia d'aquesta i la modificació dels seus estatuts.  
d) Per la no-ratificació de la seua inscripció provisional, en haver transcorregut el termini d'un any a què es refereix l'apartat 5 de l'article anterior.  
e) Per la seua integració en una altra federació autonòmica.  
f) Per inactivitat manifesta i continuada durant dos anys.  
g) Per les altres causes previstes en l'ordenament jurídic.  
2. En el supòsit de l'apartat c del número anterior, el procediment de revocació s'iniciarà d'ofici. L'òrgan competent en matèria d'esport, amb una instrucció prèvia del procediment corresponent, en què es donarà audiència a la federació afectada, resoldrà motivadament sobre el desistiment sense efecte del reconeixement de la federació i ulterior cancel·lació de la seua inscripció en el Registre d'Entitats Esportives de la Comunitat Valenciana. La resolució que s'adopte podrà acordar la seua integració en una altra federació, amb la conformitat prèvia d'aquesta última i la modificació dels seus estatuts.  
Contra aquesta resolució es podran interposar els recursos administratius procedents.  
3. En cas d'extinció, el patrimoni net de la federació, si en tinguera, s'aplicarà a realitzar activitats esportives i no lucratives a la Comunitat Valenciana, i el control sobre la destinació concreta d'aquest patrimoni el durà a terme l'òrgan competent en matèria d'esport.  
  
  
CAPÍTOL III  
Règim orgànic  
  
Secció 1a  
Òrgans federatius  
  
Article 45. Òrgans de govern i representació  
1. Són òrgans de govern i representació de les federacions esportives, amb caràcter necessari, l'assemblea general, la presidència i la junta directiva.  
2. L'assemblea general és l'òrgan suprem de representació i govern de la federació i està integrada per les persones que representen els distints estaments esportius que componen la federació.  
3. La presidència és l'òrgan executiu de la federació, n'exerceix la representació legal i presideix els òrgans de representació i govern a més d'executar-ne els acords.  
4. La junta directiva és l'òrgan col·legiat de gestió de la federació. Totes les persones que la integren les tria l'assemblea general en candidatura tancada, amb l'única especificació del càrrec de president o presidenta.  
5. En tot cas, els òrgans de govern i representació previstos en aquest decret no es podran reproduir en l'estructura de cada una de les delegacions territorials de la federació independentment de quin en siga l- àmbit geogràfic.  
  
Article 46. Comissions de modalitat  
1. En les federacions en què hi haja més d'una modalitat o especialitat esportiva oficialment reconeguda es podran constituir comissions de modalitats, per a organitzar-les i desenvolupar-les millor.  
2. La composició d'aquests òrgans, la manera de designar-los i les funcions que se'ls encomane s'establiran en els estatuts de cada federació.  
  
Article 47. Comitès tècnics  
1. En cada federació es podran constituir els comitès que es consideren necessaris, tant els de caràcter estrictament esportiu com els que tinguen com a objectiu millorar el funcionament dels col·lectius o estaments integrants d'aquesta.   
2. La composició d'aquests òrgans cal establir-los en els estatuts de cada federació, i s'hi ha de procurar una presència equilibrada de dones i homes.  
3. En el cas que hi haja un comitè de persones jutgesses àrbitres o tècniques entrenadores, les persones designades per a la presidència d'aquests comitès les anomenarà la junta directiva de la federació, a proposta de la presidència.  
4. Quan es tracte d'estaments federatius, el representant es triarà d'entre el col·lectiu corresponent.  
  
Article 48. Junta electoral federativa  
1. En cada federació haurà d'haver-hi una junta electoral federativa, triada per sorteig cada quatre anys entre les persones integrants del cens electoral que es presenten, i que exercirà les seues funcions fins al procés electoral següent, d'acord amb la normativa electoral que a aquest efecte dispose l'òrgan competent en matèria d'esport.  
2. Les persones que integren la junta electoral federativa hauran d'estar en el cens electoral i no podran presentar candidatura a l'assemblea, ni formar part de la junta directiva que n'isca elegida.  
3. Els requisits i funcions de les persones que integren la junta electoral federativa, i la seua composició, s'establiran en la normativa electoral.  
  
Article 49. Òrgans disciplinaris  
1. En cada federació s'hauran de constituir obligatòriament dos òrgans disciplinaris, els quals exerciran en primera instància i en apel·lació, respectivament, la potestat disciplinària esportiva i competitiva, i que s'hauran d'arreplegar en els seus estatuts.  
2. Aquests òrgans podran ser unipersonals en primera instància i seran col·legiats en apel·lació.  
3. L'actuació d'aquests òrgans haurà de ser independent i, en tot cas, el nomenament d'aquests serà ratificat per l'assemblea general.  
4. Així mateix, s'haurà de preveure un règim disciplinari que regule, en tot cas, un sistema tipificat d'infraccions i sancions, relació d'atenuants i agreujants, procediments disciplinaris per a la imposició de sancions i un sistema de recursos contra aquestes.  
Si no hi ha un reglament disciplinari propi de la federació, s'haurà d'aplicar el de la federació espanyola respectiva.  
  
  
Secció 2a  
Assemblea general  
  
Article 50. Concepte i composició  
1. L'assemblea general és l'òrgan suprem de representació i govern de la federació i està integrada per les persones representants dels diversos estaments esportius que la componen.  
Totes les persones integrants es triaran per sufragi personal i indelegable, lliure, directe i secret d'entre les persones que componen cada estament, i per elles, cada quatre anys.  
2. En les federacions que tinguen menys de 20 entitats esportives en tota la Comunitat Valenciana, cada una d'aquestes tindrà dret a tindre un representant en l'assemblea general, sempre que aquestes entitats complisquen els requisits establerts en la normativa electoral corresponent. Això condicionarà el nombre total d'integrants d'aquesta, d'acord amb els percentatges per estaments que tinga establerts estatutàriament.  
  
3. El nombre d'assembleistes es fixarà en el reglament electoral en funció del nombre de clubs que tinga la federació, i no podrà excedir els màxims establerts en l'apartat 4, ni ser inferior a 25, excepte en les federacions que tinguen menys de 20 entitats esportives, ja que en aquest cas el mínim s'establirà en funció del nombre d'entitats esportives que tinguen.  
El nombre d'assembleistes fixat en el reglament es podrà variar en el moment d'aprovació definitiva del cens. En la normativa electoral s'establirà el procediment de modificació del reglament electoral.  
  
4. Els intervals per a establir el nombre de persones físiques i jurídiques que integren l'assemblea són els següents:  
4.1. Les federacions amb menys de 20 entitats esportives, tindran un màxim de 38 assembleistes.  
4.2. Les federacions que tinguen entre 20 i 50 entitats esportives, un màxim de 45 assembleistes.  
4.3. Les federacions que tinguen entre 51 i 100 entitats esportives, un màxim de 65 assembleistes.  
4.4. Les federacions que tinguen entre 101 i 300 entitats esportives, un màxim de 85 assembleistes.  
4.5. Les federacions que tinguen entre 301 i 500 entitats esportives, un màxim de 105 assembleistes.  
4.6. Les federacions amb més de 500 entitats esportives, un màxim de 125 assembleistes.  
Excepcionalment, l'òrgan competent en matèria d'esport podrà autoritzar l'augment d'assembleistes en les federacions que ho sol·liciten de manera motivada.  
5. En l'assemblea general estaran representats els diversos estaments esportius adscrits a la federació, d'acord amb els percentatges següents:  
a) En l'estament d'entitats esportives, la representació serà d'entre el 50 % i el 70 % per cent.  
b) En l'estament d'esportistes, entre el 20 % i el 30 %.  
  
c) En l'estament de tècnic/tècniques entrenadors/es, entre 5 % i el 15 % per cent.  
d) En l'estament de persones jutgesses-àrbitres, entre 5 % i el 15 %.  
  
e) Si hi haguera algun estament, o alguns altres, diversos dels anteriors, la representació d'aquests serà d'un 5 %, al màxim, entre tots aquests.  
6. Si en una federació no hi ha un determinat estament, els altres estaments podran incrementar proporcionalment la seua representació en l'assemblea general.  
7. En l'elecció a estaments de persones físiques, la presentació de candidatures serà individual, i el resultat de la votació es corregirà fins a aconseguir un equilibri de gènere del 40 % mínim per a cada sexe, per estament i circumscripció, quan això siga possible en funció de les candidatures a assembleistes presentades.  
  
Article 51. Reunions i competències  
1. L'assemblea general es podrà reunir amb caràcter ordinari i amb caràcter extraordinari.  
2. L'assemblea general es reunirà amb caràcter ordinari almenys una vegada a l'any, abans de l'1 de juliol, i amb caràcter extraordinari sempre que calga per a aprovar les qüestions de la seua competència.  
3. És competència de l'assemblea general ordinària:  
a) Aprovar el pressupost de l'exercici següent.  
b) Aprovar els comptes anuals, la memòria esportiva i la liquidació del pressupost de l'any anterior.  
c) Aprovar el calendari de competicions oficials. Les modificacions puntuals del calendari esportiu no necessitaran una nova assemblea general.  
d) Aprovar el programa d'activitats de la federació, si és el cas.  
e) Fixar el preu de les llicències.  
f) Ratificar el nomenament de les persones membres dels comitès disciplinaris de la federació.  
g) Aprovar la realització d'auditories, sense perjudici que siguen preceptives en virtut de l'article 71.3 d'aquest decret.  
h) Qualsevol altra prevista en els estatuts.  
4. Serà competència de l'assemblea general extraordinària:  
a) Aprovar la convocatòria d'eleccions dels càrrecs de representació, el reglament i el calendari electoral.  
b) Aprovar i modificar els estatuts i els reglaments.  
c) Adoptar els acords econòmics que puguen comprometre el patrimoni o les activitats pròpies de la federació.  
d) Autoritzar el gravamen o alienació de béns immobles i operacions d'endeutament que suposen càrregues financeres anuals superiors al 20 % del pressupost anual de la federació.  
e) Triar les persones membres de la junta electoral federativa, que exerciran les seues funcions durant tot el període de mandat de l'assemblea general.  
f) Adoptar els acords de fusió o dissolució de la federació.  
g) Adoptar els acords d'integració en la federació d'altres modalitats o especialitats esportives.  
h) Totes les funcions que no s'atribuïsquen expressament o implícitament a qualsevol altre òrgan de la federació.  
  
Article 52. Convocatòria  
1. Les assemblees generals s'hauran de convocar com a mínim amb vint dies naturals d'antelació a la data en que se celebren. La notificació de la convocatòria es farà per qualsevol mitjà que permeta a la federació tindre constància que l'ha rebuda la persona interessada, i en tot cas telemàticament.  
En els set dies naturals que seguisquen la convocatòria, el 25 % dels assembleistes podran sol·licitar la inclusió en l'ordre del dia d'altres punts, i s'haurà de notificar en aquest cas, i pel mateix procediment, el nou ordre del dia.  
2. L'ordre del dia i tota la documentació relativa als punts que s'han de sotmetre a l'aprovació de l'assemblea general, es publicaran en la pàgina web de la federació el mateix dia de l'enviament de la convocatòria, i es podrà fer amb accés restringit, només per a les persones assembleistes. En el cas que hi haja ampliació de l'ordre dia, es publicarà en el termini de cinc dies naturals des de la presentació de la sol·licitud d'ampliació, sense que varie la data de celebració de l'assemblea prevista inicialment.  
3. La convocatòria de l'assemblea general correspon a la presidència, bé per iniciativa pròpia, o bé a petició de dos terços de la junta directiva o d'un nombre de persones integrants no inferior al 20 % de l'assemblea general. En aquest últim cas, s'haurà de convocar en el termini de 20 dies naturals a comptar des del dia que la presidència reba la sol·licitud.  
Les persones assembleistes només podran firmar dos sol·licituds de convocatòria d'assemblea general en cada mandat de quatre anys.  
4. Si no es convocara l'assemblea general, l'òrgan competent en matèria d'esport, prèvia petició de part interessada o d'ofici, requerirà l'òrgan competent de la federació perquè la duga a terme. Si l'òrgan competent no la convocara en el termini de quinze dies naturals des del requeriment, l'administració esportiva de la Generalitat podrà convocar l'assemblea i adoptar els acords que siguen necessaris, sense perjudici de les responsabilitats disciplinàries que es puguen derivar de no convocar-la.  
  
Article 53. Quòrum i adopció d'acords  
1. L'assemblea general quedarà constituïda vàlidament en primera convocatòria quan concórrega la majoria absoluta de les persones membres i, en segona convocatòria, siga quin siga el nombre d'assistents. Entre la primera i la segona convocatòria haurà de transcórrer un termini de mitja hora com a mínim.  
2. En les assemblees generals el vot és personal, directe i presencial, i no es pot admetre la delegació de vot, ni el seu exercici per mitjà de la representació atorgada a una altra persona física. El vot serà secret quan es tracte d'elecció de càrrecs o quan ho sol·licite el 20 % de les persones integrants de l'assemblea que hi estiguen presents.  
3. L'adopció d'acords per a assumptes que siguen competència de l'assemblea general ordinària requerirà l'aprovació per majoria de la meitat més un dels vots de les persones presents. Per a assumptes que siguen competència de l'assemblea general extraordinària es requerirà el vot de dos terços de les persones presents, excepte per a la moció de censura.  
4. Seran vàlids els acords a què s'arribe en una assemblea general ordinària que per la seua naturalesa siguen competència d'una assemblea general extraordinària, sempre que concórreguen en l'adopció d'aquests acords les garanties de convocatòria, la forma de constitució i l'adopció per majoria de vots corresponents a l'extraordinària.  
5. Per a l'adopció d'acords de fusió o extinció de la federació, es requerirà a més un quòrum de constitució de la meitat més un de les persones que integren l'assemblea.  
6. La persona que ocupe la presidència de la federació presidirà al seu torn l'assemblea general i la que ocupe la secretaria de la junta directiva serà la que ostente la secretaria de l'assemblea general.  
La presidència de l'assemblea dirigirà els debats, concedirà i retirarà la paraula, fixarà els torns màxims d'intervencions, ordenarà les votacions i disposarà el que convinga per al bon funcionament de la reunió. Si es produeixen circumstàncies que alteren de manera greu l'ordre o que impossibiliten la realització o la continuïtat de l'assemblea general, la podrà suspendre. En aquest cas, comunicarà als assembleistes la data de la represa, que tindrà lloc en un termini no superior a quinze dies naturals.  
7. Podran assistir a les assemblees generals, amb veu però sense vot, les persones membres de la junta directiva que no ho siguen de l'assemblea general. Així mateix, assistirà amb veu però sense vot, el personal tècnic o especialitzat que porte la junta directiva quan ho requerisca algun punt de l'ordre del dia.  
8. Es podran invitar a l'assemblea general, amb veu però sense vot, les persones que tinguen una relació directa amb l'esport, sempre que no s'opose el 10 % de les persones assembleistes que hi assistisquen.  
  
Article 54. Requisits per a ser assembleista  
1. Per a adquirir la condició d'assembleista, s'han de reunir els requisits següents:  
1.1. En els estaments de persones físiques:  
a) Ser major d'edat.  
b) No trobar-se inhabilitada per resolució ferma, judicial o esportiva.  
c) Posseir llicència federativa en vigor.  
d) Les persones que establisca l'òrgan competent en matèria d'esport en cada convocatòria electoral.  
1.2. En els estaments de persones jurídiques:  
a) Estar adscrit a la federació.  
b) Ser un club o entitat esportiva inscrita en el Registre d'Entitats Esportives de la Comunitat Valenciana.  
c) Les persones que establisca l'òrgan competent en matèria d'esport en cada convocatòria electoral.  
La persona física que actue com a representant haurà de ser persona sòcia del club o entitat esportiva i complir necessàriament els requisits previstos en l'apartat 1.1 anterior, excepte el c.  
2. Aquests requisits hauran de mantindre's durant tot el mandat de l'assemblea general.  
3. Les persones membres de l'assemblea general cessaran per dimissió, renúncia, defunció, o quan deixen de concórrer qualsevol dels requisits de l'apartat 1, de conformitat amb el procediment establert en la normativa electoral.  
  
  
Secció 3a  
Junta directiva  
  
Article 55. Concepte i composició  
1. La junta directiva és l'òrgan col·legiat de gestió de la federació. Està integrada per la persona que ocupe la presidència de la federació, més un mínim de quatre persones integrants i un màxim de vint. En els estatuts de les federacions es determinarà règim de funcionament d'aquesta junta.  
2. Totes les persones membres de la junta directiva les triarà l'assemblea general per sufragi universal, personal, lliure, igual, directe, secret i presencial.  
  
3. La candidatura de la junta directiva es presentarà tancada, i la presidència serà l'únic càrrec nominatiu. En la composició de la candidatura ha d'haver-hi almenys un 40 % de cada sexe. Resultarà vencedora la llista més votada, segons establisca la normativa electoral.  
4. En la composició de la junta directiva ha d'haver-hi, almenys, una vicepresidència, la secretaria i una vocalia per cada una de les modalitats o especialitats esportives reconegudes per la federació. La presidència serà substituïda, en els casos previstos, per la vicepresidència que siga assembleista, per l'ordre de les vicepresidències si és el cas, o, si no és possible, per qualsevol integrant de la junta directiva que tinga la condició d'assembleista.  
5. Correspon a la presidència convocar la junta directiva.  
També podrà sol·licitar la convocatòria de la junta directiva un terç de les persones que la integren. En aquest cas, s'haurà de convocar en els cinc dies naturals que seguisquen a la petició i celebrar-se en un termini no superior a quinze dies naturals. Si no es convocara en el termini establert, podrà convocar la junta directiva la persona de més edat de les que ho hagen sol·licitat.  
6. Per a l'existència de quòrum es requerirà l'assistència de la meitat de les persones integrants de la junta directiva. Els acords es prendran per majoria simple i la presidència tindrà vot de qualitat en cas d'empat. Les persones membres de la junta directiva podran exigir que en l'acta figure el seu vot en contra d'algun acord i l'explicació succinta d'aquest.  
7. Per a integrar la junta directiva caldrà complir, com a mínim, les condicions següents:  
a) Estar empadronada a la Comunitat Valenciana.  
b) Ser major d'edat.  
c) No trobar-se inhabilitada per resolució ferma, judicial o esportiva.  
  
d) No haver incorregut en delictes contra la Hisenda Pública ni contra la Seguretat Social, fets que s'acreditaran per mitjà de la presentació d'una declaració responsable.  
  
Article 56. Funcions  
Són funcions de la junta directiva:  
a) Col·laborar amb la presidència en la direcció econòmica, administrativa i esportiva de la federació.  
b) Elaborar les propostes que s'hagen de sotmetre a la decisió de l'assemblea general.  
c) Presentar davant de l'assemblea general la liquidació del pressupost, els comptes anuals de l'any anterior i la memòria d'activitats.  
d) Elaborar el projecte de pressupost.  
e) Autoritzar la modificació del calendari de competicions oficials i activitats esportives, amb els límits i criteris que la pròpia assemblea general haja fixat.  
f) Elaborar la convocatòria i ordre del dia de les assemblees generals.  
g) Decidir les qüestions relatives a la integració de persones i entitats en la federació i acordar el que és necessari per a la inscripció de les entitats federades en el Registre d'Entitats Esportives de la Comunitat Valenciana.  
h) Qualificar les competicions oficials d'àmbit autonòmic.  
i) Ratificar el nomenament de les delegacions territorials.  
j) Proposar a les persones components dels òrgans disciplinaris de la federació.  
k) Qualsevol altra funció que la presidència o l'assemblea general assignen a la junta dins dels límits establits en les disposicions legals o estatutàries.  
  
Article 57. Responsabilitat de les persones que la integren  
La responsabilitat disciplinària de les persones membres de la junta directiva es regirà pel títol VIII de la Llei de l'esport i l'activitat física de la Comunitat Valenciana, en el que se li puga aplicar en l'àmbit de la seua gestió. Supletòriament es podrà aplicar el règim de garanties previst en el capítol I del títol IV de la Llei 39/2015, d'1 d'octubre, del procediment administratiu comú de les administracions públiques.  
  
  
Article 58. Règim d'absències  
1. En els casos de vacant, absència, malaltia, defunció o qualsevol altra causa que impedisca l'exercici de les seues funcions a alguna de les persones integrants de la junta directiva, la presidència podrà reassignar les seues funcions.  
2. Quan el nombre de vacants en la junta directiva siga inferior al 50 %, la presidència podrà proposar a l'assemblea general el nomenament de noves persones components. En cas d'aprovació, la nova composició de la junta directiva haurà de respectar el 40 % mínim de cada sexe.  
3. Si el nombre de vacants fóra superior al 50 %, s'hauran de convocar eleccions a junta directiva, inclosa la presidència.  
  
Article 59. Tresoreria  
1. La persona titular de la tresoreria, o qui en realitze les funcions, serà depositària dels fons de la federació, en signarà els rebuts, n'autoritzarà els pagaments i se'n responsabilitzarà de la comptabilitat.  
2. La signatura dels rebuts i l'autorització de pagaments haurà de presentar la signatura mancomunada de la persona titular de la tresoreria, o de qui n'exercisca les funcions, i, almenys, de la persona titular de la presidència o de la persona que designe la junta directiva.  
3. Les funcions de la tresoreria podrà exercir-les qualsevol persona integrant de la junta directiva, excepte qui ocupe la presidència.  
  
Article 60. Secretaria  
La persona titular de la secretaria exercirà les funcions de fedatària i, més específicament, les següents:  
a) Alçar acta de les sessions que celebren els òrgans col·legiats de govern i representació i qualsevol altre que determinen els estatuts.  
  
En l'acta s'haurà d'especificar, com a mínim: les persones assistents, els assumptes tractats, el resultat de la votació i, si és el cas, els vots particulars contraris a l'acord adoptat o les abstencions. L'acta s'haurà de signar amb el vistiplau de la presidència.  
b) Expedir les certificacions dels actes de govern i representació documentats degudament, que signarà amb el vistiplau de la presidència.  
c) Mantindre i custodiar l'arxiu de la federació.  
d) Qualsevol altra funció que estatutàriament puga correspondre-li o siga inherent a la secretaria.  
  
  
Secció 4a  
Presidència  
  
Article 61. Elecció i durada del mandat  
1. La presidència és l'òrgan executiu de la federació.  
2. La presidència, juntament amb la resta de la junta directiva, es triarà per mitjà de sufragi universal, lliure, personal, igual, directe, secret i presencial d'entre les persones membres de l'assemblea general, i per elles, cada quatre anys, en primera votació per majoria absoluta de les persones presents i, en segona votació, per majoria simple.  
3. El nombre de mandats consecutius d'una persona al capdavant d'una federació serà, com a màxim, de tres.  
4. En cap cas es podrà simultaniejar la presidència d'una federació i la d'un club esportiu.  
Article 62. Funcions  
Són funcions de la presidència:  
a) Exercir la representació legal de la federació.  
b) Convocar i presidir els òrgans de representació, de govern i de gestió, i executar-ne els acords.  
c) Exercir la direcció econòmica, administrativa i esportiva de la federació, de conformitat amb el que preveuen els estatuts i els acords de l'assemblea general i la junta directiva.  
d) Convocar, presidir i dirigir els debats de les reunions de l'assemblea general i de la junta directiva, i suspendre'ls per causes justificades.  
  
e) Exercir el vot de qualitat en cas d'empat en l'adopció d'acords de l'assemblea general, de la junta directiva i de qualsevol altre òrgan de què forme part.  
f) Assistir a les reunions que celebre qualsevol altre òrgan o comissió de la federació, a excepció dels disciplinaris, o delegar-ne la presència.  
g) Anomenar els delegats territorials.  
  
Article 63. Substitució  
En cas d'absència, vacant, malaltia o qualsevol altra causa que impedisca a la presidència l'exercici de les seues funcions, la substituirà la persona que ocupe la vicepresidència que siga assembleista, per l'ordre de les vicepresidències si és el cas, o, si no és possible, per qualsevol integrant de la junta directiva que siga assembleista, fins a la desaparició de la causa que va donar origen a la substitució o, com a màxim, fins a la finalització del mandat.  
  
Article 64. Cessament  
La persona titular de la presidència cessarà en les seues funcions per les causes següents:  
a) Per expiració del mandat.  
b) Per mort o incapacitat física permanent que li impedisca el normal desenvolupament de la seua tasca.  
c) Per vot de censura acordat per l'assemblea general.  
d) Per pèrdua d'alguna de les condicions d'elegibilitat.  
e) Per incórrer en alguna causa d'incompatibilitat.  
f) Per dimissió.  
g) Per inhabilitació.  
  
  
Secció 5a  
Moció de censura  
  
Article 65. Regulació de la moció de censura  
Els estatuts de les federacions hauran de regular la moció de censura basant-se en les premisses següents:  
a) Es podrà plantejar contra tota la junta directiva o part d'aquesta, o contra qualsevol integrant individualment, inclosa la presidència.  
  
b) El percentatge exigible de persones integrants de l'assemblea general necessari per a proposar la moció de censura serà entre el 20 % i el 40 %.  
c) La moció de censura haurà d'incorporar una proposta amb les persones candidates alternatives a les persones a qui se censura.  
d) Una vegada s'haja produït l'entrada de la moció de censura en la federació, la junta electoral federativa haurà de convocar l'assemblea general per a la votació, en un termini no inferior a deu dies ni superior a vint, els dos naturals.  
e) El procés de la moció de censura es durà a terme sota el mandat i la supervisió de la junta electoral federativa.  
f) En l'assemblea general convocada, que estarà dirigida per la presidència de la junta electoral federativa, podran prendre la paraula les persones que representen les persones sol·licitants de la moció i les persones censurades.  
g) Per a l'aprovació de la moció de censura serà necessari el vot favorable de la meitat més una de les persones assembleistes presents.  
h) En cas de prosperar la moció de censura, les persones a qui afecte es consideraran cessades automàticament. En cas que no prospere, les persones sol·licitants no podran signar una nova moció fins que passen dos anys.  
CAPÍTOL V  
Règim econòmic i patrimonial  
  
Article 66. Règim econòmic i patrimonial  
1. Les federacions esportives de la Comunitat Valenciana estan subjectes al règim de pressupost i patrimoni propis.  
2. L'administració del pressupost respondrà al principi de caixa única, a excepció dels fons provinents de subvencions o ajudes públiques que quedaran vinculats al compliment dels fins per a les quals es van concedir.  
3. Són recursos de les federacions esportives de la Comunitat Valenciana, entre altres, els següents:  
a) Ingressos per llicències federatives i altres quotes, si n'hi ha.  
b) Drets d'inscripció i la resta de recursos que provinguen de les competicions organitzades per la federació, beneficis que produïsquen les competicions i activitats esportives que organitzen, així com els que es deriven dels contractes i concessions administratives que subscriguen.  
c) Rendiments dels béns propis.  
d) Subvencions, donacions, herències, llegats i premis que se'ls atorgue.  
e) Préstecs o crèdits que obtinguen.  
f) Qualsevol altre que puga se'ls atribuir per disposició legal o en virtut de convenis.  
4. El patrimoni de les federacions esportives estarà compost per tots els béns de titularitat pròpia i pels que li cedisca la Generalitat o qualsevol altra administració pública.  
  
Article 67. El pressupost de la federació  
1. El pressupost expressarà de manera xifrada, conjunta i sistemàtica les obligacions que, com a màxim, puguen contraure les federacions i els drets que es preveuen liquidar durant l'exercici corresponent.  
2. L'exercici pressupostari coincidirà amb l'any natural.  
3. El pressupost serà únic i recollirà la totalitat de les despeses i ingressos de la federació, incloses les delegacions territorials i els òrgans complementaris de la federació.  
4. Les despeses es classificaran com a mínim per la seua naturalesa econòmica i s'estructuraran per programes.  
5. El pressupost es presentarà equilibrat, de manera que no es podran aprovar pressupostos deficitaris, excepte autorització excepcional de l'òrgan competent en matèria d'esport.  
6. En cas que no s'aprove el pressupost en l'assemblea general ordinària s'entendrà prorrogat el de l'exercici anterior.  
  
Article 68. Límits a les facultats de disposició  
1. No es podran comprometre despeses de caràcter plurianual en cada període de mandat sense autorització prèvia de l'òrgan competent en matèria d'esport quan la despesa anual compromesa amb eixe caràcter supere el 10 % del pressupost. Aquest percentatge, el podrà revisar excepcionalment l'òrgan esmentat.  
2. Es requerirà l'acord favorable de l'assemblea general, i informe en el mateix sentit de l'òrgan competent en matèria d'esport, per a les actuacions següents:  
a) Quan el gravamen o l'alienació dels béns represente un valor superior al cinquanta per cent de l'actiu que resulte de l'últim balanç aprovat.  
b) Quan l'operació d'endeutament a concertar supose una càrrega financera anual superior al vint per cent del pressupost de la federació.  
  
3. En els supòsits previstos en els dos apartats anteriors, es requerirà l'aprovació de dos terços de les persones assembleistes presents i un informe de viabilitat subscrit per una persona professional qualificada.  
4. S'exclouen del que estableix aquest article les operacions de tresoreria que es concerten amb entitats financeres a l'empara de les subvencions concedides per qualsevol administració pública.  
5. S'haurà d'establir per la federació un sistema d'autorització d'operacions en què es fixarà quina persona o quines hauran d'autoritzar amb la seua signatura, en funció de la quantia, que presenten, cada una de les operacions que realitze la federació, de manera que es regule un sistema de segregació de funcions en què cap persona puga intervindre en totes les fases d'una transacció.  
Article 69. Modificacions pressupostàries  
1. La junta directiva podrà acordar les modificacions pressupostàries a què estiga autoritzada segons els seus estatuts, amb els límits que es fixen en aquests.  
2. Les transferències de crèdit entre programes que suposen més del 40 % del pressupost total requeriran autorització de l'assemblea general i comunicació a l'òrgan competent en matèria d'esport.  
  
Article 70. Comptes anuals  
1. Al tancament de cada exercici, les federacions hauran de confeccionar els comptes anuals de l'entitat, que comprendran el balanç, el compte de pèrdues i guanys, i la memòria econòmica.  
2. La junta directiva formularà els comptes anuals i en respondrà. A més, hauran de signar-los, almenys, les persones titulars de la presidència, la secretaria i la tresoreria.  
3. Els comptes anuals s'aprovaran per l'assemblea general en els sis primers mesos de l'exercici per majoria simple.  
  
Article 71. Rendició de comptes  
1. Les federacions retran comptes anualment davant de l'òrgan competent en matèria d'esport en el termini dels trenta dies naturals següents a la data en què els aprove l'assemblea general i, en tot cas abans, del 31 de juliol de cada any.  
2. La rendició de comptes comprendrà:  
a) Els comptes anuals.  
b) La memòria esportiva. El contingut mínim de la memòria esportiva es fixarà mitjançant una resolució de l'òrgan competent en matèria d'esport.  
c) La liquidació del pressupost de l'exercici anterior per programes, que reflectirà les modificacions efectuades en els crèdits i previsions pressupostàries inicials.  
d) El pressupost de l'any en curs.  
3. Les federacions hauran de presentar els comptes anuals auditats per persones auditores de comptes autoritzades, quan ho acorde l'assemblea general o quan en dos exercicis econòmics consecutius es complisca alguna de les circumstàncies següents:  
a) Que el pressupost anual executat supere els 1.200.000 euros.  
b) Que l'import total de les partides de l'actiu supere els 1.200.000 euros.  
c) Que el deute acumulada siga superior al doble del pressupost anual.  
Els comptes anuals s'hauran de presentar auditades a partir del segon any de compliment d'alguna de les circumstàncies assenyalades i en els successius, sempre que es mantinga alguna de les tres circumstàncies que van motivar l'exigència mencionada.  
4. L'incompliment de l'obligació de retre comptes impedirà el cobrament de les subvencions públiques de la Generalitat.  
5. L'òrgan competent en matèria d'esport podrà establir un pla anual d'auditories financeres i, si és el cas, de gestió. Així mateix, podrà sotmetre les federacions a verificacions comptables i informes de revisió limitada sobre determinats aspectes de l'estat de despeses o d'ingressos.  
  
  
Article 72. Depòsit dels comptes  
1. El depòsit dels comptes s'efectuarà en el Registre d'Entitats Esportives de la Comunitat Valenciana.  
2. Els documents que s'han dipositar són els següents:  
a) Instància firmada per la persona titular de la presidència.  
b) Certificació de l'acord d'aprovació dels comptes.  
c) Un exemplar dels comptes anuals.  
d) Un exemplar de l'informe de les persones auditores quan la federació estiga obligada a auditar els comptes i, en aquest cas, una certificació que acredite que què els comptes depositats es corresponen amb els auditats.  
  
Article 73. Subvencions públiques  
L'òrgan competent en matèria d'esport col·laborarà amb les federacions esportives, facilitant els recursos econòmics o d'un altre tipus per al compliment de les seues funcions, sempre que hi haja disponibilitat pressupostària.  
L'incompliment de les obligacions derivades d'aquest decret comportarà la pèrdua del dret al cobrament de les subvencions.  
  
Article 74. Activitats econòmiques  
Les federacions esportives podran efectuar les activitats següents:  
  
a) Promoure i organitzar exhibicions, activitats i competicions esportives, i aplicar, si és el cas, els beneficis econòmics al desenvolupament del seu objecte social.  
b) Explotar la seua imatge corporativa i exercir activitats industrials, comercials o de serveis, destinant els possibles beneficis a l'objecte social, sense les persones membres de la federació.  
  
c) Gravar o alienar els seus béns mobles o immobles, prendre diners a préstec i emetre títols de deute.  
  
Article 75. Comptabilitat  
Les federacions esportives ajustaran la seua comptabilitat a les normes d'adaptació del Pla general de comptabilitat de conformitat amb la normativa que se'l puga aplicar.  
  
Article 76. Règim documental  
Integren el règim documental de les federacions esportives, que s'haurà de d'aplegar preferentment en suport informàtic, com a mínim, els llibres i continguts següents:  
a) Llibre de registre de persones físiques federades, amb la indicació del nom i cognoms, DNI, domicili, correu electrònic, si és el cas, data de naixement, data d'alta i de baixa i data de validesa de la llicència en vigor. Aquest llibre haurà d'estar separat per gènere, estaments i circumscripcions territorials.  
b) Llibre de Registre d'Entitats Esportives federades, en què constarà la denominació, el CIF, el domicili social, el correu electrònic i el nom i cognoms de les persones que ocupen la presidència i la secretaria.  
c) Llibre d'actes dels òrgans de govern i representació, que inclouran els assumptes tractats, els acords i els vots particulars si n'hi ha. Les actes seran subscrites, en tot cas, per les persones titulars de presidència i secretaria de l'òrgan.  
d) Llibres de comptabilitat, en què figuraran tant el patrimoni com els drets i obligacions, i els ingressos i despeses, i s'haurà de precisar la procedència d'aquests primers i la inversió d'aquells. Els llibres seran el llibre diari, el llibre d'inventaris i el llibre de comptes anuals.  
  
  
CAPÍTOL V  
Llicències i competicions esportives  
  
Article 77. Llicències federatives  
1. La llicència federativa atorga a la persona titular la condició de persona federada, l'habilita per a participar en les activitats esportives o competicions de la federació corresponent i acredita la seua integració en aquesta.  
2. La llicència federativa podrà ser de persones físiques o de persones jurídiques, en funció dels estaments federatius que hi haja.  
Així mateix, les federacions esportives podran establir llicències de caràcter competitiu i no competitiu, així com qualsevol altre tipus de llicència aprovada degudament.  
3. Es podrà establir, per acord de dos o més federacions esportives, la llicència poliesportiva, que ha de permetre la participació en les competicions oficials en igualtat de condicions que les persones titulars de la llicència d'una única modalitat.  
4. L'expedició de llicències, en document físic o electrònic, tindrà caràcter obligatori, i no se'n pot denegar l'expedició quan la persona sol·licitant complisca les condicions necessàries per a obtindre-la que haja establert la federació corresponent. Si es compleixen les condicions esmentades i en transcórrer el termini d'un mes des de la sol·licitud, la llicència es considerarà atorgada per silenci.  
  
Article 78. Contingut de les llicències  
1. En el document físic o electrònic de la llicència es consignaran, literalment o per mitjà de codificació publicada, els conceptes següents:  
a) Quota de l'assegurança obligatòria d'assistència sanitària, que cobrisca els riscos per a la salut derivats de la pràctica esportiva; quan es tracte de persones físiques.  
b) Quota corresponent als drets federatius, amb detall de la quantitat que correspon a la federació espanyola a què estiga adscrita i la part que correspon a la federació de la Comunitat Valenciana.  
  
c) Qualsevol altra cobertura de riscos que es poguera determinar per l'assemblea general de la federació.  
2. Els imports de les quotes de les llicències federatives els fixarà i els aprovarà l'assemblea general per a cada modalitat o especialitat esportiva.  
3. Les llicències s'expediran, com a mínim, en valencià.  
  
Article 79. Requisits per a l'expedició de llicències  
1. Les federacions establiran en els estatuts els requisits que han de complir les persones físiques o jurídiques per a poder ser titulars de la llicència esportiva respectiva.  
2. Les federacions esportives poden establir l'obligatorietat d'un reconeixement mèdic previ de l'esportista que determine la no-existència de contraindicacions per a la pràctica de la seua modalitat esportiva.  
  
  
Article 80. Competicions esportives  
1. Seran competicions oficials d'àmbit autonòmic les que amb el caràcter esmentat qualifiquen les federacions autonòmiques i les administracions públiques, que no excedisquen de l'àmbit territorial de la Comunitat Valenciana, excepte causes justificades en funció de les peculiaritats de cada esport, i en les quals participen exclusivament entitats federades i esportistes federats.  
2. La competència per a qualificar les competicions oficials d'àmbit autonòmic correspondrà a la junta directiva de la federació, que tindrà en compte els criteris següents:  
a) Nivell tècnic de la competició.  
b) Tradició de la competició.  
c) Importància de la competició en el context esportiu autonòmic.  
  
d) Capacitat i experiència organitzativa de l'entitat promotora.  
e) Validesa dels resultats als efectes de participació en competicions nacionals.  
f) Compliment dels requisits tècnics, sanitaris, de seguretat i qualsevol altre exigit per la normativa que s'hi puga aplicar.  
3. Quan una entitat federada sol·licite a la federació la qualificació d'oficial d'una competició, la federació disposarà de seixanta dies naturals per a resoldre-la expressament. La denegació de la qualificació com a oficial es farà basant-se en els criteris de l'apartat anterior i serà, en tot cas, motivada.  
La denegació es podrà recórrer davant de l'òrgan competent en matèria esportiva que corresponga.  
  
  
CAPÍTOL VI  
Transparència  
  
Article 81. Obligacions de transparència de les federacions esportives  
  
1. Les federacions esportives hauran de subministrar a l'òrgan competent en matèria d'esport, amb un requeriment previ, tota la informació necessària per al compliment per aquest de les obligacions previstes en la normativa de transparència.  
2. Així mateix, les federacions esportives, a fi de reforçar la transparència de la seua activitat, hauran d'aplicar mesures de publicitat activa publicant informació institucional, organitzativa i de planificació, així com la informació econòmica, pressupostària i estadística.  
  
3. En concret, totes les federacions esportives estan obligades a publicar en la seua pàgina web de manera clara, estructurada i intel·ligible per a les persones interessades, la informació següent:  
a) Funcions públiques que desenvolupen.  
b) Estatuts, reglaments i la resta de normativa que se'ls puga aplicar.  
c) Organigrama descriptiu de la seua estructura organitzativa, amb la identificació dels responsables.  
d) La informació econòmica i pressupostària següent:  
d.1. Tots els contractes i convenis subscrits en l'exercici de funcions públiques, amb indicació de l'objecte, la durada i l'import.  
d.2. Les subvencions i ajudes públiques que han rebut i han concedit, amb la indicació de l'import, l'objectiu o la finalitat i els beneficiaris.  
d.3. Els pressupostos anuals.  
d.4. Els comptes anuals que s'hagen de retre i, si és el cas, els informes d'auditoria.  
d.5. Les retribucions que han percebut anualment les persones membres dels òrgans de govern i representació de la federació. Igualment, es faran públiques les indemnitzacions que s'hagen percebut, si és el cas, en ocasió de l'abandonament del càrrec.  
4. L'exercici del dret d'accés a la informació pública s'ajustarà a la normativa de transparència que s'hi puga aplicar.  
5. Les federacions esportives hauran de disposar obligatòriament d'una pàgina web d'accés públic, com a mínim, en valencià.  
  
  
CAPÍTOL VII  
Estatut de les persones directives  
  
Article 82. Concepte de persona directiva  
Als efectes d'aquest decret, s'entén com a persona directiva la que forme part de la junta directiva de les federacions esportives.  
  
Article 83. Relació jurídica amb la federació  
Les persones directives que mantinguen una relació laboral amb la federació s'hauran de regir per un contracte d'alta direcció.  
  
Article 84. Drets de les persones directives  
Les persones directives de les federacions esportives tenen els drets següents:  
a) Ser convocades a les sessions de l'òrgan, assistir-hi, participar-hi en els debats expressant lliurement la seua opinió i exercir-hi el dret de vot, fent-hi constar, si ho volen, el vot raonat que emeten.  
  
b) Rebre les retribucions aprovades per l'assemblea general i el reembossament de les despeses que s'efectuen en el compliment de les seues activitats dins dels límits prèviament establits per l'assemblea general de la federació.  
c) Intervindre en les tasques pròpies del càrrec o funció que exercisquen, cooperant en la gestió que competeix a l'òrgan a què pertanyen.  
d) Conèixer el contingut de les actes de les sessions de l'òrgan de què formen part.  
e) Disposar d'informació i documentació precisa per a la participació en els òrgans directius de la seua federació.  
f) Rebre amb caràcter permanent els mitjans materials necessaris per a exercir correctament les funcions que se'ls assignen.  
g) Ser assegurades contra els riscos d'accident i de responsabilitat civil que es deriven directament de l'exercici de l'activitat com a persona directiva de la federació.  
h) Qualsevol altre previst per les normes estatutàries o reglamentàries de la federació.  
  
Article 85. Deures de les persones directives  
Les persones directives estan obligades a:  
a) Col·laborar lleialment en la gestió de la federació, guardant, quan calga, el secret de les deliberacions. L'obligació de confidencialitat subsisteix a pesar d'haver cessat en el càrrec.  
b) Actuar amb la diligència deguda en l'exercici de les seues funcions, atenint-se en tot moment a les finalitats estatutàries de la federació.  
  
c) Respectar i curar els recursos materials que posa a la seua disposició la federació.  
d) Exercir les funcions que se'ls encomana, prèviament acceptades.  
  
e) Rebutjar tot tipus de contraprestació econòmica o d'un altre tipus no prevista en aquest decret.  
f) Promocionar la igualtat entre dones i homes, així com dur a terme actuacions per a eradicar la discriminació per raó de sexe en l'esport.  
  
g) Acatar els acords i resolucions adoptats pels òrgans competents.  
  
h) Proporcionar tota la documentació i informació necessària a les noves persones directives que els hagen de substituir.  
i) Abstindre's d'assistir i intervindre en les deliberacions que afecten assumptes en què tinguen un interès personal. Es considera que també hi ha interès personal de la persona directiva quan l'assumpte afecte una persona membre de la seua família, fins al tercer grau de consanguinitat o d'afinitat, o a una societat, entitat o organisme en què exercisca un càrrec directiu o tinga una participació significativa.  
j) Concórrer a les reunions, tret que ho impedisquen raons de força major.  
k) Complir el codi de bon govern que aprove la seua federació.  
l) Informar dels organismes pertinents qualsevol sospita d'actuació corrupta o fraudulenta.  
m) Qualsevol altre previst per les normes estatutàries o reglamentàries de la federació.  
  
Article 86. Remuneracions i despeses del personal directiu i reembossament de les despeses  
1. La política de remuneració al personal directiu de cada federació s'ajustarà a criteris de moderació i transparència.  
2. Les remuneracions no es podran satisfer amb càrrec a subvencions públiques i només seran possibles quan l'entitat esportiu compte amb finançament propi.  
3. Les persones directives de les federacions esportives tindran dret a percebre el reembossament de les despeses que s'hagen produït de manera efectiva en l'exercici de les seues funcions.  
4. Les remuneracions i les despeses reembossables dels càrrecs directius seran aprovades per l'assemblea general de manera específica, nominal i limitada, quant a la seua quantia i durada, i conclourà, com a màxim, en finalitzar el mandat.  
  
Article 87. Regles de conducta de les persones directives  
El personal directiu de les federacions esportives no podrà:  
a) Percebre comissions, pagaments de viatges o beneficis anàlegs de terceres persones o entitats per la contractació de béns i serveis per part de l'entitat esportiva.  
b) Percebre incentius per a aconseguir objectius esportius o econòmics, tret que ho aprove prèviament l'assemblea general i es comunique a l'òrgan competent en matèria d'esport.  
c) Contractar, per mitjà de les seues empreses o en nom de tercers, amb la pròpia entitat esportiva, llevat que ho aprove prèviament l'assemblea general i es comunique a l'òrgan competent en matèria d'esport. Aquesta prohibició d'autocontractació afectarà les empreses dels cònjuges, de persones vinculades per una relació de convivència anàloga i de la seua descendència o ascendència.  
d) Fer ús del patrimoni de la seua federació o valdre's de la seua posició en aquesta per a obtindre un avantatge patrimonial.  
e) Qualsevol altra prohibició prevista per les normes estatutàries o reglamentàries de la federació.  
  
Article 88. Responsabilitat dels òrgans de govern i representació  
  
1. Amb independència de les responsabilitats penals, civils i administratives que de manera general consagra l'ordenament jurídic, les persones integrants dels diversos òrgans de les federacions són responsables específicament dels actes, resolucions o acords adoptats pels òrgans de què formen part, llevat que n'hagen votat en contra o se n'hagen abstingut, i hagen fet constar expressament en acta el sentit del seu vot.  
2. Són així mateix responsables en els termes que preveu la legislació esportiva, en aquest decret o en els reglaments de les federacions, per l'incompliment dels acords dels òrgans, les normes electorals o per la comissió de faltes previstes en el règim disciplinari esportiu.  
  
  
Article 89. Cessament del personal directiu  
Les persones directives cessaran per les causes següents:  
a) Expiració del període de mandat, sense haver sigut reelegides per a un nou mandat.  
b) Dimissió.  
c) Incapacitat que els impedisca el desenvolupament de les seues funcions.  
d) Moció de censura.  
e) Incompatibilitat, legal o reglamentària, sobrevinguda o quan aquesta es conega.  
  
  
DISPOSICIONS ADDICIONALS  
  
Primera. Irretroactivitat en la limitació de mandats de la presidència d'una federació  
La limitació de mandats de la presidència d'una federació esportiva no tindrà efectes retroactius. El termini màxim establert en l'article 61.3 es començarà a computar des del nomenament de la persona titular de la presidència que tinga lloc en les primeres eleccions que se celebren a partir de l'entrada en vigor d'aquest decret.  
  
Segona. Modalitats i especialitats esportives que no podran practicar grups o seccions de recreació esportiva  
Als efectes del que disposa l'article 71.4 de la Llei de l'esport i l'activitat física, es consideren modalitats i especialitats de les federacions esportives de la Comunitat Valenciana que no podran practicar els grups o seccions de recreació esportiva, les modalitats i especialitats la pràctica de les quals implique risc, ja siga per l'entorn o àmbit en què es desenvolupen, pel material que se utilitza per a practicar-les, per l'existència de contacte físic entre les persones practicants o pels riscos per a la salut que puga comportar un aprenentatge o pràctica deficients d'aquestes.  
Les modalitats i especialitats esportives que no podran ser practicades pels grups o seccions de creació esportiva són les que es relacionen en l'annex d'aquest decret.  
S'autoritza la persona titular de l'òrgan competent en matèria d'esport per a actualitzar les modalitats o especialitats esportives que no podran practicar els grups o seccions de recreació esportiva, mitjançant una resolució que es publicarà en el Diari Oficial de la Generalitat Valenciana i en la pàgina web de l'òrgan competent en matèria d'esport.  
  
  
Tercera. Incidència pressupostària  
La implantació i el desenvolupament d'aquest decret no podrà tindre cap incidència en la dotació dels capítols de despesa assignats a la conselleria competent en matèria d'esport i, en tot cas, s'haurà d'atendre amb els seus mitjans personals i materials.  
  
Quarta. Drets laborals del personal directiu  
Estan exempts de l'obligació prevista en l'article 83 d'aquest decret, el personal directiu que, a l'entrada en vigor d'aquesta norma, tinga una relació laboral amb la federació que no siga d'alta direcció.  
  
  
DISPOSICIONS TRANSITÒRIES  
  
Primera. Adaptació d'estatuts de les federacions esportives  
Les federacions esportives disposaran d'un termini de díhuit mesos per a adaptar els seus estatuts a aquest decret.  
  
Segona. Normativa que es pot aplicar en els processos electorals de les federacions esportives  
En cas de celebració d'eleccions als òrgans de govern i representació de les federacions esportives, si aquestes no hagueren adaptat els seus estatuts, es regiran pels vigents excepte en el que s'opose a aquest dret.  
  
Tercera. Contingut de les llicències federatives en valencià  
Les federacions esportives hauran d'adaptar el contingut de les seues llicències federatives al que disposa l'article 78.3 d'aquest decret, i ha d'estar disponible l'1 de setembre de 2018.  
  
Quarta. Traducció de les pàgines web de les federacions esportives al valencià  
Les federacions esportives disposaran d'un període d'un any perquè les seues pàgines web estiguen disponibles en valencià.  
  
Quinta. Adaptació dels grups o seccions de recreació esportiva de modalitats o especialitats incloses en l'annex  
Els grups o seccions de recreació esportiva inscrits en el Registre d'Entitats Esportives de la Comunitat Valenciana a l'entrada en vigor d'aquest decret que practiquen alguna de les modalitats o especialitats esportives que s'inclouen en l'annex d'aquest decret, disposaran d'un termini de sis mesos per a constituir-se en una nova entitat esportiva que permeta practicar les modalitats o especialitats esmentades. Transcorregut aquest termini sense constituir la nova entitat esportiva, la direcció general competent en matèria d'esport suspendrà d'ofici la seua inscripció en el registre esmentat.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana, i totes les disposicions del mateix rang o d'un rang inferior que s'oposen al que disposa aquest decret.  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria competent en matèria d'esport per a dictar totes les disposicions que calguen per al compliment i execució d'aquest decret.  
  
Segona. Entrada en vigor  
Aquest decret entrarà en vigor l'endemà de la data en què es publique en el Diari Oficial de la Generalitat Valenciana.  
  
València, 12 de gener de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX  
Modalitats i especialitats esportives que no podran practicar grups i seccions de recreació esportiva, en relació amb l'article 71.4 de la Llei 2/2011, de 22 de març, de la Generalitat, de l'esport i l'activitat física de la Comunitat Valenciana  
  
FEDERACIÓ D'ACTIVITATS SUBAQUÀTIQUES DE LA CV  
  
Pesca submarina  
Orientació subaquàtica  
Imatge subaquàtica (fotografia i vídeo)  
Busseig amb escafandre autònom  
Busseig de competició  
Apnea  
Fotosub apnea  
Tir subaquàtic  
  
  
FEDERACIÓ D'AUTOMOBILISME DE LA CV  
Cap de les seues modalitats i especialitats esportives, excepte automodelisme R/C i slot.  
  
FEDERACIÓ DE BOXA DE LA CV  
Boxa amateur.  
Boxa professional.  
  
FEDERACIÓ DE CAÇA DE LA CV  
Cap de les seues modalitats i especialitats esportives, excepte caça fotogràfica i vídeo.  
  
FEDERACIÓ DE COLUMBICULTURA DE LA CV  
Cap de les seues modalitats i especialitats esportives.  
  
FEDERACIÓ DE COLUMBOFÍLIA DE LA CV  
Cap de les seues modalitats i especialitats esportives.  
  
FEDERACIÓ D'ESPORTS ADAPTATS DE LA CV  
Cap de les seues modalitats i especialitats esportives incloses en qualsevol altra federació esportiva i que figuren en aquesta llista.  
  
FEDERACIÓ D'ESPORTS AERIS DE LA CV  
Cap de les seues modalitats i especialitats esportives, excepte aeromodelisme F1-vol lliure i vol de catxerulos.  
  
FEDERACIÓ D'ESPORTS DE DISCAPACITATS INTEL·LECTUALS DE LA CV  
Cap de les seues modalitats i especialitats esportives incloses en qualsevol altra federació esportiva i que figuren en aquesta llista.  
  
FEDERACIÓ D'ESPORTS D'HIVERN DE LA CV  
Biatló  
Salts d'esquí  
Bob  
Luge  
Tobogan  
Trineu amb gossos  
Pulca escandinava  
  
FEDERACIÓ D'ESPORTS DE MUNTANYA I ESCALADA DE LA CV  
Cap de les seues modalitats i especialitats esportives, excepte carreres per muntanya, senderisme i marxa nòrdica.  
  
FEDERACIÓ D'ESPORT D'ORIENTACIÓ DE LA CV  
Raid d'aventura.  
  
FEDERACIÓ D'ESGRIMA DE LA CV  
Cap de les seues modalitats i especialitats esportives.  
  
FEDERACIÓ D'ESPELEOLOGIA DE LA CV  
Cap de les seues modalitats i especialitats esportives.  
  
FEDERACIÓ DE GIMNÀSTICA DE LA CV  
Gimnàstica artística, masculina i femenina.  
Trampolí.  
Gimnàstica acrobàtica.  
  
FEDERACIÓ D'HÍPICA DE LA CV  
Cap de les seues modalitats i especialitats esportives.  
  
FEDERACIÓ DE JUDO I DISCIPLINES ASSOCIADES DE LA CV  
Cap de les seues modalitats i especialitats esportives, excepte tai-txi-txuan.  
  
FEDERACIÓ DE KARATE I DISCIPLINES ASSOCIADES DE LA CV  
Cap de les seues modalitats i especialitats esportives.  
  
FEDERACIÓ DE KICK-BOXING I DISCIPLINES ASSOCIADES DE LA CV  
Cap de les seues modalitats i especialitats esportives.  
  
FEDERACIÓ DE LLUITES OLÍMPIQUES I DISCIPLINES ASSOCIADES DE LA CV  
Cap de les seues modalitats i especialitats esportives.  
  
FEDERACIÓ DE MOTOCICLISME DE LA CV  
Cap de les seues modalitats i especialitats esportives.  
  
FEDERACIÓ DE MOTONÀUTICA DE LA CV  
Cap de les seues modalitats i especialitats esportives, excepte ràdio controlada.  
  
FEDERACIÓ DE PIRAGÜISME DE LA CV  
Aigües braves.  
Ràfting.  
Rius esportius i travessies.  
  
FEDERACIÓ DE SALVAMENT I SOCORRISME DE LA CV  
Cap de les seues modalitats i especialitats esportives.  
  
FEDERACIÓ DE TAEKWONDO DE LA CV  
Cap de les seues modalitats i especialitats esportives.  
  
FEDERACIÓ DE TIR I ARROSSEGAMENT DE LA CV  
Cap de les seues modalitats i especialitats esportives.  
  
FEDERACIÓ DE TIR AMB ARC DE LA CV  
Cap de les seues modalitats i especialitats esportives.  
  
FEDERACIÓ DE TIR OLÍMPIC DE LA CV  
Cap de les seues modalitats i especialitats esportives.  
  
FEDERACIÓ DE VELA DE LA CV  
Cap de les seues modalitats i especialitats esportives.


Còpia Permalink ELI